**Мавзу: Мажбурият ҳуқуқи ва мажбуриятларни бузганлик учун жавобгарликка доир ишлар;**

(суд ҳужжатлари, муаммолар ва ечимлар)

**Режа:**

**Кириш.**

**Асосий қисм**

1. Мажбурият тушунчаси ва уни бажариш.
2. Мажбуриятларнинг бажарилишини таъминлаш.
3. Мажбуриятларни бузганлик учун жавобгарлик.
4. Судларда мажбуриятларни бузганлик оқибатида кўриладиган низолар.

**Хулоса**

**Кириш**

Фуқаролик ҳуқуқида мажбурият ҳуқуқи тушунчаси одамзот пайдо бўлган даврдан бошлаб вужудга келган бўлиб, ушбу ҳуқуқ орқали жамитяда фуқаролар ўз вазифаларини айнан мажбурият каби қонун қоидалар орқали бажарилиши ҳам белгилаб қўйилган. Мажбурият ҳуқуқи бу нафақат фуқаролар ўртасида балки ташкилот ва фуқаролар ўртасидаги муносабатларга ҳам дахл қилиб, ташкилотлар билан фуқаролар ўртасидаги муносабатларни ҳам, жумладан, фуқароларга хилма-хил товарлар, озиқ-овқат маҳсулотларини сотишда, уларга турли хил хизматлар кўрсатиш, уй-жойлар бериш ва бошқа ҳолларда вужудга келадиган муносабатларни ҳам тартибга солади. Хусусан бир шахс (қарздор) бошқа шахс (кредитор) фойдасига муайян ҳаракатларни амалга оширишга, жумладан: мол-мулкни тоншириш, ишларни бажариш, хизматлар кўрсатиш, пул тўлаш ва ҳоказо ёки муайян ҳаракатдан ўзини сақлашга мажбур бўлади; кредитор эса, қарздордан ўзининг мажбуриятларини бажаришни талаб қилиш ҳуқуқига эга бўлади.

Мажбуриятлар тўғрисидаги нормалар мулкнинг бир шахсдан иккинчи шахсга ўтишини, ишлаб чиқариш ва маиший хизмат кўрсатиш корхоналари орқали хилма-хил хизматлар кўрсатилишини тартибга солади, мажбуриятлар воситасида мулк ва мулкий ҳуқуқлар ҳақидаги манфаатларни қўриқланиши таъминланади, фуқаронинг соғлиғига зарар етказилганда, фуқаро ўлдирилганида кўрилган зарарлар қопланади ва ҳоказо.

Бундан ташқари мажбурият ҳуқуқи жуда кенг тушунча бўлиб, маъмурий ҳуқуқда, меҳнат ҳуқуқи ва оила ҳуқуқларида ҳам кенг тадбиқ қилинади.

Мажбурият ҳуқуқи тизими икки асосий бўлимдан: мажбуриятлар тўғрисидаги умумий қоидалар ва мажбуриятларнинг айрим турларига оид махсус қоидалардан иборат. Мажбурият тўғрисидаги умумий қоидаларда мажбуриятларнинг келиб чиқиши ва бажарилиши, мажбуритянинг бажарилишини таъминлаш, талаб қилиш ҳуқуқини бировга ўтказиш ва қарзни кўчириш, мажбуритяларни бузганлик учун жавобгарлик ва ниҳоят мажбуриятларнинг бекор қилиниш асосолари, мажбурият муносабатларини вужудга келтирувчи асосий ҳуқуқий восита ҳисобланган шартномалар ва уларни тузиш, ўзгартириш ҳамда бекор қилиш тартиби каби қоидалар белгиланган.

Шунингдек, мажбуриятларнинг айрим турларига мазмуни ва ҳажми бўйича тенг бўлмаган икки туркумга: шартномали мажбуриятлар ва шартномасиз мажбуриятлар турларига бўлинади.

Мажбуриятлар шартномадан, зиён етказишдан ва фуқаролик қонунларида назарда тутилган бошқа асослардан келиб чиқади.

**1.Мажбурият тушунчаси ва уни бажариш**

Фукаролик ҳуқуқида мажбурият деб шундай фуқаролик ҳуқуқий муносабатга айтиладики, унга асосан бир шахс (қарздор) бошқа шахс (кредитор) фойдасига муайян ҳаракатларни амапга оширишга, жумладан: мол-мулкни тоншириш, ишларни бажариш, хизматлар кўрсатиш, пул тулаш ва ҳоказо ёки муайян ҳаракатдан ўзини сақлашга мажбур булади; кредитор эса, қарздордан ўзининг мажбуриятларини бажаришни талаб қилиш ҳуқуқига эга бўлади (ФК, 234-модда).

"Мажбурият" атамаси бошқа маъноларда ҳам ишлатилади, масалан, мажбурият деб фақат муайян бир ҳаракатни қилишга, жумладан, ижара ҳақини тулашга, сотиб олинган нарсанинг қийматини тўлашга қаратилган бурчга ҳам айтилади.

Мажбурият субъектлари ва объектлари унинг муҳим элементлари ҳисобланади. Мажбурият субъектлари муайян ҳуқуқларга эга бўлган ва зиммасига мажбурият олган шахслардир. Ҳар бир мажбуриятда, албатта, икки тараф иштирок этади. Муайян бир ҳаракатнинг қилинишини ёки муайян ҳаракатни қилишдан сақланишни талаб этишга ҳақли бўлган тараф кредитор деб аталади. Муайян ҳаракатни қилишга ёки ҳаракат қилишдан сақланишга мажбур булган тараф эса қарздор деб аталади.

Мажбурият ҳуқуқи иккита умумий ва махсус қисмларга бўлиниши ҳақида айтилган эди. Мажбуриятларнинг бундай қисмларга бўлиниши ҳам ўзига хос хусусиятларни касб этиб, қисмларга бўлиб ўрганилиши вужудга келган ҳуқуқнинг асосига боғлиқлигини англатади. Жумладан мажбурият ҳуқуқининг умумий қисмида (ФКнинг 234-385-моддалари) мажбуриятларнинг келиб чиқиши ва бажарилиши, мажбуриятларнинг бажарилишини таъминлаш, талаб қилиш ҳуқуқини бировга ўтказиш ва қарзни кўчириш, мажбуриятларни бузганлик учун жавобгарлик, мажбуриятларнинг бекор қилиниши асослари, мажбурият муносабатларини вужудга келтирувчи асосий ҳуқуқий восита ҳисобланган шартномалар ва уларни тузиш, ўзгартириш ҳамда бекор қилиш тартиби каби масалалар белгиланади.

Мажбурият ҳуқуқининг махсус кисми нормалари мазмуни ва хажми бўйича тенг бўлмаган яъни 1)шартномали мажбурият институтларига ва   
2) шартномасиз мажбурият институтларига бўлинган.

**Шартномали мажбуриятларга оид ҳукуқий мунасабатларга** олди-сотди, маҳсулот етказиб бериш, қарз, контрактация, пудрат, мулк ижараси, лизинг, уй-жой ижараси, юк ва йўловчилар ташиш, франшизинг, суғурта каби бир қатор шартномалар асосида вужудга келадиган муносабатларни тартибга соладиган ҳуқуқий нормалар тааллуқлидир.

**Шартномадан ташқари мажбуриятларга оид муносабатларга** зарар етказишдан келиб чиқадиган мажбуриятлар ва асоссиз бойлик орттириш оқибатида келиб чиқадиган мажбуриятлар киради.

Давлат, юридик шахслар ва фуқаролар томонидан олинган мажбуриятларнинг ўз вақтида бажарилиши ҳалқ хўжалигида муҳим аҳамиятга эга бўлиб, ишлаб чиқаришни ривожлантириш мулкий муносабатларни мустаҳкамлаш, жамиятнинг тобора ўсиб бораётган моддий ва маданий талабларини қондиришда катта роль ўйнайди.

Мажбурият ҳуқуқларидан вужудга келадиган аксарият низолар Ўзбекистон Республикаси Фуқаролик кодекси билан тартибга солинади.

Жумладан, Ўзбекистон Респукбликаси Фуқаролик кодексининг   
236-моддасига кўра, мажбуриятлар мажбурият шартларига ва қонунчилик талабларига мувофиқ, бундай шартлар ва талаблар бўлмаганида эса — иш муомаласи одатларига ёки одатда қўйиладиган бошқа талабларга мувофиқ лозим даражада бажарилиши керак.

237-моддасида мажбуриятни бажаришдан бир томонлама бош тортиш ва шартнома шартларини бир томонлама ўзгартиришга йўл қўйилмайди, қонунчиликда ёки шартномада назарда тутилган ҳоллар бундан мустаснолиги баён қилинган.

238-моддасига асосан мажбурият келишилган ва тарафлар учун мақбул усулда бажарилиши шарт.

Мажбуриятни бажариш усули, агар бу усул мажбуриятнинг моҳиятидан англашилмаса ва қонунчилик билан белгилаб қўйилган бўлмаса, шартномада кўрсатилган бўлиши керак.

239-моддасида кредитор мажбуриятнинг қисмларга бўлиб бажарилишини қабул қилмасликка ҳақлилиги белгилаб қўйилган.

240-моддасига кўра, агар бошқача тартиб тарафларнинг келишувида назарда тутилган бўлмаса ва иш муомаласи одатларидан ёки мажбуриятнинг моҳиятидан англашилмаса, қарздор мажбуриятни бажариш чоғида ижрони кредиторнинг ўзи ёки бу иш учун у ваколат берган шахс қабул қилаётганлигини исботлашни талаб қилишга ҳақли бўлади ва бундай талабни қўймаганлик оқибатлари хавфи унинг зиммасида бўлади.

241-моддасига асосан, шартномадан келиб чиққан мажбуриятни тўла ҳажмда ёки унинг бир қисмини бажариш, агар қонунчилик ёки шартномада назарда тутилган бўлса, шунингдек агар учинчи шахс тарафлардан бири билан тегишли шартнома орқали боғлиқ бўлса, учинчи шахс зиммасига юклатилиши мумкин.

Мажбуриятнинг бажарилишини учинчи шахс зиммасига юклаш учун қуйидаги асослар бўлиши керак:

1. Белгиланган қоидаларда назарда тутилган бўлиши;

2. Маъмурий жиҳатдан бўйсуниш ҳолати бўлиши;

3. Мажбуриятнинг бажарилиши учинчи шахс зиммасига юкланиши шартнома билан белгиланган бўлиши. [[1]](#footnote-1)

242-модда мажбуриятни бажариш муддати ҳақида баён қилиниб, унда агар мажбуриятни бажариш муддати кўрсатилмаган ёки талаб қилиб олиш пайти билан белгилаб қўйилган бўлса, кредитор ҳар қачон ижрони талаб қилишга, қарздор эса — ижрони ҳар қачон амалга оширишга ҳақли бўлади. Мажбуриятни дарҳол бажариш вазифаси қонун, шартнома ёки мажбуриятнинг моҳиятидан англашилмаса, қарздор бундай мажбуриятни кредитор талаб қилган кундан бошлаб етти кунлик муддат ичида бажариши шарт.

243-моддада агар қонунчилик ёки шартномада назарда тутилган бўлса ёхуд мажбуриятнинг моҳиятидан ёинки иш муомаласи одатларидан ёки одатда қўйиладиган бошқа талаблардан англашилса, қарздор мажбуриятни муддатидан илгари бажаришга ҳақли, кредитор эса –– ижрони муддатидан илгари қабул қилиши шарт.

244-модда. Мажбуриятни бажаришни кечиктириш ёки уни бўлиб-бўлиб бажаришни таъкидлаб, агар қонунчилик ёки шартномада бошқача тартиб назарда тутилган бўлмаса, мажбуриятни бажаришни кечиктиришга ёки уни бўлиб-бўлиб бажаришга йўл қўйилмайди. Етарли асослар мавжуд бўлганида суд қарздорга мажбуриятни бажаришни кечиктириш ёки уни бўлиб-бўлиб бажариш имконини беришга ҳақли.

Баъзи мажбуриятлар ҳуқуқий муносабатда қатнашувчиларнинг ҳар қайсиси ёки бирининг шахси билан қатьий боғлиқ бўлиши мумкин. Масалан, топширик шартномаси буйича вужудга келадиган мажбурият вакилнинг (топшириқни бажарувчининг) ишончли шахс бўлишига қараб белгиланади. Бундай шахсий характерга эга бўлган мажбуриятларнинг бажарилишиии, агар қонун ёки шартномада бошқача ҳол белгиланмаган бўлса, бошка шахсга ўтказилишига йўл қуйилмайди, кредитор ҳам бошқа шахс билан алмашиниши мумкин эмас. Бундай мажбуриятлар, одатда, карздор ёки кредиторнинг вафот этиши билан бекор бўлади.

Қолаверса юқоридаги кодекснинг 246-моддасида қуйидагилар

1) кўчмас мол-мулкни топшириш мажбуриятлари бўйича — мол-мулк турган жойда;

2) ташишни назарда тутадиган товар ёки бошқа мол-мулкни топшириш мажбуриятлари бўйича — товарни кредиторга етказиб бериш учун уни биринчи ташувчига топшириш жойида;

3) қарздорнинг товарни ёки бошқа мол-мулкни топшириш юзасидан ўзга мажбуриятлари бўйича — мол-мулкни тайёрлаш ва сақлаш жойида, башарти мажбуриятнинг келиб чиқиши пайтида бу жой кредиторга маълум бўлган бўлса;

4) пул мажбурияти бўйича — мажбурият вужудга келган пайтда кредитор яшаган жойда, агар кредитор юридик шахс бўлса — унинг мажбурият вужудга келган пайтда жойлашган ерида, агар кредитор мажбуриятни бажариш вақтигача ўз яшаш жойини ёки жойлашган ерини ўзгартирган бўлса ва бу ҳақда қарздорни хабардор қилган бўлса — ижро этиш жойи ўзгартирилиши билан боғлиқ ҳамма харажатларни кредитор ҳисобидан қилган ҳолда, унинг янги яшаш жойида ёки жойлашган ерида;

5) бошқа барча мажбуриятлар бўйича — қарздорнинг яшаш жойида, агар қарздор юридик шахс бўлса, унинг жойлашган ери мажбуриятни бажариш жойи ҳисобланади.

Мажбуриятни ижро этиш усули - бу мажбурият тузилган шартноманинг шартлари ёки ҳуқуқ нормалари билан белгиланган тартибда ижро этилишидир.

Баъзи мажбуриятлар ўзининг мазмунига кўра бирданига ва батамом ижро этилади. Бошқа бир хил мажбуриятлар, аксинча, қисмларга бўлиниб, бир қанча вақт давомида ижро этилиши мумкин.

Моддий нарсалар (ашёлар, пуллар), шунингдек, ижодий меҳнат натижалари (яратилган асарлар), умуман ниманинг барпо этилиши ёки топширилиши тўғрисида мажбурият белгиланса, у бажариш предмети бўлади. Фақат у фуқаролик муомаласидан чиқарилмаган ашёлар бўлиши керак. Масалан, кредиторга мажбурият бўйича муайян бир ашёни, жумладан, ўзига хос белгилари бўлган нарсани топшириш лозим.

Пул мажбуриятлари бўйича талабларни қондириш навбати ҳақида тўхталиб шуни эслатиш керакки, тўлов амалга оширилаётганда маблағлар етарли бўлмаса (ФКнинг 248-моддаси), судлар шундан келиб чиқишлари лозимки, асосий қарз суммаларидан олдин тўланиши лозим булган фоизларни, пул мажбуриятлари бўйича тўланиши лозим бўлган пул маблағларидан фойдаланганлик учун фоизлар, шу жумладан, қарз, кредит, аванс, олдиндан ҳақ тўлаш ва ҳоказолардан фойдаланганлик учун фоизлар ва бошқаларни тушунишлари лозим

250-моддасида агар қарздор икки ёки бир неча ҳаракатлардан бирини қилиши ёхуд кредиторга бир ёки бошқа мол-мулкни топшириши лозим бўлса, башарти қонунчилик, шартнома ёки мажбуриятнинг моҳиятидан бошқача тартиб англашилмаса, танлаш ҳуқуқи қарздор ихтиёрида бўлиши назарда тутилган.

Ушбу кодексда назарда тутилган ҳолатда қарздорнинг ихтиёридаги мол-мулкларни ўз ҳоҳишига қараб кредиторга бериш имконияти мавжудлиги ҳақида таъкидланган.

Мажбуриятни бажариш усули, агар бу усул мажбуриятнинг моҳиятидан англашилмаса ва қонун билан белгилаб қўйилган бўлмаса, шартномада кўрсатилган бўлиши керак. Мажбуриятларнинг аниқ бажарилиши шартномада кўрсатилган ҳаракатнинг айнан ўзи бажарилишининг, топширилиши лозим бўлган нарсанинг (маҳсулотнинг) асл ҳолатида топширилишини билдиради.

Қарздор мажбуриятни шахсан ижро этиши қонун хужжатларида шарт қилиб қўйилган ҳолатга Ўзбекистон Республикаси ФКнинг 884-моддасида келтирилган омонатнинг учинчи шахсга топширилиши буни юк топширувчининг манфаатлари зарур қилиб кўйган ва омонат сақловчи унинг розилигини олиш имкониятидан маҳрум бўлган ҳолатлардан бошка барча ҳолатда таъқиқланиши мисол бўла олади.

Мажбуриятни бажариш муддати қонун билан ёки тарафларнинг ўзаро келишуви билан ёхуд суд қарори билан белгиланиши мумкин. Мажбуриятни бажариш муддати календарь сана билан ёки муайян вактда, масалан, уч ой ичида бажарилишини кўрсатиш билан ёхуд бирон ҳодисанинг вужудга келиши, жумладан, пахта ҳосилининг йиғиштириб олиниши вақти билан кўрсатилиши мумкин.

**2. Мажбуриятларнинг бажарилишини таъминлаш.**

Мажбуриятнинг бажарилишини таъминлаш деб қарздор томонидан олинган ва унинг зиммасида бўлган вазифани бажаришга мажбур қиладиган чорага айтилади.

Мажбуриятларнинг бажарилиши ҳар хил усуллар билан таъминланади. Мазкур усуллар ё қонун билан белгиланиши ёки шартномага асосланган бўлиши мумкин. Фуқаролик қонунчилигида мажбуриятнинг бажарилишини таъминлаш неустойка, гаров, қарздорнинг мол-мулкини ушлаб қолиш, кафиллик, кафолат, закалат ҳамда қонун ҳужжатлари ёки шартномада назарда тутилган бошқа усуллар билан таъминланиши мумкин (ФК, 259-модда).

Баъзи мажбуриятларнинг бажарилишини таъминлаш махсус қонунларда назарда тутилмаган бўлса, бундай мажбурият муносабатларини таъминлаш фуқаролик кодексида берилган умумий қоидалар билан тартибга солинади. Шу билан бирга, муайян мажбуриятнинг бажарилишини таъминлаш усуллари бир вақтнинг ўзида қонун билан ҳам, шартнома билан ҳам белгиланиши мумкин. Масалан, неустойка ва гаров бир вақтнинг ўзида шартнома билан ҳам, қонун билан ҳам назарда тутилиши мумкин. Бошқа усуллар эса, жумладан, закалат фақат келишув бўйичагина белгиланади. Фукаролик ҳуқуқининг мазкур институти мажбуриятларни қарздор томонидан бажарилмаслиги натижасида кредиторга келиши мумкин бўлган зарар оқибатларининг олдини олишга қаратилади.

Неустойка қонун ҳужжатлари ёки шартнома билан белгиланган қарздор мажбуриятни бажармаган ёки лозим даражада бажармаган такдирда кредиторга тўлаши шарт бўлган пул суммасидир (ФК, 260- модда).

Ўзбекистон Республикаси Фуқаролик кодексининг   
261-моддасига асосан неустойка жарима ёки пеня шаклида бўлади.

Қарздор мажбуриятларни бажармаган ёки лозим даражада бажармаган ҳолларда тўлайдиган ва қоида тариқасида, қатъий пул суммасида ҳисобланадиган неустойка жарима ҳисобланади.

Қарздор мажбуриятларнинг бажарилишини кечиктириб юборганида тўлайдиган ва ўтказиб юборилган муддатнинг ҳар бир куни учун мажбуриятнинг бажарилмаган қисмига нисбатан фоиз билан ҳисобланадиган неустойка пеня ҳисобланади.

Пеня мажбуриятнинг бажарилиши кечиктирилганда қўлланилади ва муайян вақт масалан, ўн, йигирма, ўттиз кун давомида ҳисобланади. Пеня мажбуриятнинг бажарилиши кечиктирилганида кечиктиришнинг барча муддати давомида ҳисобланиб, бажарилмаган суммаси юзасидан белгиланган фоизлар билан ундирилади.

Фуқаролик қонунчилиги неустойканинг икки ҳуқуқий асосини: қонун ва шартномадан келиб чиқишини белгилайди.

Қонуний неустойка деганда, мажбуриятларнинг муайян турлари учун қонун билан махсус белгиланган неустойка тушунилади. Бу ҳолда қонун неустойканинг микдори, унинг ундирилиш тартиби ва шартларини белгилайди.

Қонуний неустойканинг миқдори, агар қонун таъқиқламаса, тарафларнинг келишуви билан кўпайтирилиши мумкин (ФК, 263-модца).

ФКнинг 261-моддасида кўрсатилганидек, неустойка фақат пул билан белгиланади. Неустойка микдори ё қонун билан ёки шартнома билан белгиланган бўлиши лозим. Одатда, неустойка бажарилмаган ёки лозим даражада бажарилмаган мажбурият суммасига нисбатан фоиз билан ёки қатьий сумма билан белгиланади. Пеня деб аталадиган неустойка қуйидагича таърифланиши мумкин:

-биринчидан, пеня одатда, мажбуриятнинг ўз вактида

бажарилмаслиги ҳолларига татбиқ этилади ва мажбуриятнинг белгиланган муддатда бажарилишини таъминлашга қаратилади;

-иккинчидан, пеня қатъий микдорда белгиланмай, бажарилиши кечиктиртилган мажбурият суммасига нисбатан фоиз билан белгиланади;

-учинчидан, пеня, одатда, узоқ муддат давом этадиган неустойка сифатида кўрилади, яъни пеня бир қанча муддат давомида, масалан, ўн кун ёки бир ой давомида мажбуриятнинг кечиктирилган ҳар бир куни учун ҳисобланади.

Неустойка тўғрисидаги келишув ёзма шаклда тузилмаса, бундай келишув ҳақиқий саналмайди ва неустойканинг ундирилиши мумкин бўлмайди. ФКнинг 325-модцасида неустойка билан мажбуриятнинг бутунлай бажарилмаганлиги ёки лозим даражада бажарилмаганлиги туфайли кўрилган зарарнинг неустойка билан қопланмаган қисми тўланиш тўғрисида умумий қоида берилади. Мазкур коида неустойка билан таъминланган мажбуриятларнинг ҳар қандай бузилишларида қўлланилиши лозим. Аммо конун ёки шартномада кўрсатилган алоҳида ҳоллар бундан мустасно.

ФКнинг 325-моддаси биринчи қисмида кўрсатилган қоида ФКнинг бошқа нормаларида ҳам, шунингдек, айрим мажбуриятларни тартибга соладиган бошқа меъёрий ҳужжатларда ҳам келтирилади. Ушбу қоида неустойка билан таъминланган мажбуриятнинг қарздор томонидан бузилиши туфайли зарар кўрилиши ҳолларига тааллуқлидир.

Ўзбекистон Республикаси Олий хўжалик судининг Пленуми қарори бу қоидани амалиётда қўллашда судлар қуйидагиларга эътибор беришлари лозимлигини белгилайди: агар талаб қилинган неустойканинг миқдори асосий қарз миқдоридан ошиб кетмаган тақдирда, суд томонидан зарар ҳажмини аникламасдан талаб қилинган суммада ундирилиши мумкин. Агарда неустойканинг суммаси асосий қарз суммасидан ортиқ бўлса, суд даъвогардан зарарнинг асосли равишда зарар ва неустойкага мутаносиблигини аниқлаш учун асослантирилган ҳисобни талаб қилиши лозим. Улар мутаносиб бўлмаганида, суд, суд амалиётидан келиб чиқиб, қарздор томонидан мажбуриятларнинг бажарилиш даражасини, мажбуриятларда қатнашувчи тарафларнинг мулкий ҳолатини, шунингдек, кредиторнинг манфаатларини ҳисобга олиб, неустойканинг миқдорини асосий қарз микдоригача камайтиришга ҳақлидир. Агар неустойка асосий қарз суммасидан ошиб кетмасада, лекин унинг қарздор томонидан туланиши унинг фаолиятини ёмон оқибатларга, ҳатто иқтисодий жиҳатдан ночор аҳволга олиб келиши аниқ бўлган ҳолатда неустойка камайтирилиши мумкин. [[2]](#footnote-2)

Гаров мулкий муносабатларда энг кўп қўлланиладиган, турли хил битимлар бўйича вужудга келадиган мажбуриятларнинг бекаму кўст бажарилишини таъминлашга, кредиторнинг иқтисодий манфаатларини ишончли равишда ҳимоя қилишга қаратилган муҳим фуқаролик-ҳуқуқий воситалардан бири бўлиб ҳисобланади.

Ўзбекистон Республикаси фуқаролик кодексининг 264-моддасида кўрсатилганидек, бир шахснинг бошқа шахсга мол-мулкни ёки унга бўлган ҳуқуқни мажбуриятларни таъминлаш учун бериши гаров ҳисобланади. Гаров туфайли гаров билан гаъминланган мажбурият бўйича кредитор (гаровга олувчи) қарздор томонидан бу мажбурият бажа- рилмаган тақдирда, гаровга қўйилган мол-мулкнинг қийматидан ушбу мол-мулк эгаси бўлган шахс (гаровга қўювчи) нинг бошқа кредиторларига нисбатан ўз талабини имтиёзли қаноатлантирилишига ҳақли бўлади.

ФКнинг 264-моддасида курсатилган субъектив ҳукук гаров ҳуқуқи бўлиб, мулкни гаровга берган шахс - гаровга қўювчи ва мулкни олган шахс эса - гаровга олувчи деб аталади. Мулкни гаровга қўювчи Шахс қарздорнинг ўзи ҳам, шунингдек, учинчи бир шахс ҳам бўлиши мумкин.

Гаров ҳукуқи шартнома ёки қонунга биноан вужудга келади. Гаров ҳуқуқи қонунда фақат норматив ҳужжатда махсус кўрсагма бўлганидагина вужудга келади. Кўпчилик ҳолларда мажбурият бирон-бир мулкни гаровга қўйиш тўғрисида шартнома тузиш йўли билан таъминланади. ФКнинг 265-моддасига асосан гаровнинг қуйидаги турлари мавжуд:

а) закалат;

б) ипотека;

в) мулкий ҳуқуқларни гаровга олиш.

ФКнинг 266-моддасида кўрсатилганидек, гаровга қуювчи гаровга қўйилаётган мулкнинг эгаси бўлиши лозим. Башарти, қонун ёки шартномада бошқача тартиб назарда тутилган бўлмаса, мулкдорнинг розилигисиз ашёвий хуқукни гаровга қўйишга йўл қўйилади.

Гаровнинг моҳияти шундаки, мажбурият. қарздор томонидан ижро этилмаганида, кредитор ўзининг талабини гаровга қўйилган мулк ҳисобидан биринчи навбатда кондириш имкониятига эга булади. Кредиторнинг талаблари кондирилгандан сўнггина гаровга қўйилган мулкни сотишдан ҳосил қилинган суммадан колганини - бошқа кредиторларнинг талабларини қондириш учун сарфланиши мумкин.

Гаров нарсаси ҳар қандай мол-мулк, ашёлар ва мулкий ҳуқуқлар (талаблар) бўлиши мумкин, аммо бундан ФКнинг 267-моддасида, шунингдек, Ўзбекистон Республикасининг “Гаров тўғрисида”ги Қонунида назарда тутилган ашёлар бундан мустаснодир. Муомаладан чиқарилган мол-мулк, кредиторнинг шахси билан узвий боғлик бўлган талаблар, хусусан, ҳаёти ва соглиғига етказилган зарарни қоплаш ҳакидаги талаблар, алиментлар ҳақидаги талаблар ҳамда бошқа шахсга бериш қонун билан ман этилган бошқа талаблар гаров нарсаси бўла олмайди. Тарихий, маданий ёки ўзгача қимматбаҳолиги туфайли ёхуд давлат хавфсизлиги нуқтаи-назаридан гаров қўлланилиши мумкин бўлмаган объектлар рўйхати Ўзбекистон Республикаси Вазирлар Махкамаси томонидан белгилаб қўйилади.

Асосий мажбурият юзасидан кредитор бўлган шахс талаб қилиш ҳуқуқини бошқа шахсга топширса, у ҳолда ФКнииг 315-моддасида кўрсатилганидек, гаров ҳуқуқи ҳам янги кредиторга ўтади. Гаровга қўйилган мол-мулкка нисбатан мулк ҳуқуқи ёки хўжалик юритиш ҳуқуки мулкни гаровга берган шахсдан бошка шахсга ўтганида ҳам гаров ҳуқуки ўз кучини сақлаб қолади. Бинобарин, гаров' сақловчи шахс - кредитор гаровга қўйилган мулкнинг эгаси ёки уни бошқарувчи субъект бошка шахс бўлганида ҳам ўз ҳуқуқини гаровга қўйилган мулк ҳисобидан ундиришга ҳакди.

ФКнинг 269-моддасига асосан, агар шартномада ўзгача тартиб назарда тутилмаган бўлса, гаровга қўйилган мол-мулк гаровга кўювчида қолади. Ипотека белгиланган мол-мулк, шунингдек, гаровга қўйилган муомаладаги товар ҳам гаровга олувчига топширилмайди.

Ўзбекистон Республикасининг “Гаров тўғрисида"ги Қонунининг 38- моддасига асосан, ер билан боғлиқ мол-мулклар, бинолар, иншоот, квартирали уйлардаги квартиралар, корхоналар, бошқа мулкий мажмуалар, юридик ва жисмоний шахслар мулкида бўлган савдо ва хизмат кўрсатиш соҳаси объектлари, шунингдек, турар жой хоналари улар жойлашган ер участкалари билан бирга, қонун хужжатлари билан кўчмас мулк сирасига киритилган бошқа мол-мулк ҳамда ер участкасига бўлган мулк ҳуқуқи ва бошқа ашёвий ҳуқуклар ипотека нарсаси бўлиши мумкин. [[3]](#footnote-3)Силка

Гаров нарсаси гаровга олувчи томонидан қулфланган ва муҳрланган ҳолда гаровга қўювчида қолдирилиши мумкин. Гаров нарсаси гаровга қўйилганлигини билдирувчи белгилар куйилган ҳолда гаровга қўювчида қолдирилган гаров - қатъий гаров хисобланади. Қимматли қоғоз билан тасдиқланган мулкий ҳуқуқ гаровга қўйилганида, агар шартномада бошқача тартиб назарда тутилган бўлмаса, гаровга олувчи ёки нотариус депозитига топширилади (ФК, 269-модда).

Тарафларнинг ўзаро келишувлари бўйича гаровга қўйилган мулк қарздорнинг ўзида ҳам қолдирилиши мумкин. Баъзи ҳолларда гаровга қўйилган мулкни қарздор ихтиёрида қолдириш қонунда назарда тутилган бўлади. Масалан, муомалада бўлган товарларнинг гаровга олинишида ёки ишланишда бўлган маҳсулотларнинг гаровга қўйилишида гаров нарсаси бўлган мулк қарздорнинг ўзида қолдирилади.

Гаровга олувчилар гаровга кўйилган мулкни тегишли равишда сақлашга мажбур. Гаровга олувчи гаровга қўйилган мулкнинг йўқолиши ёки бузилиши ўзинииг айби билан бўлмаганлигини исботламаса - ўзига топширилган мулкнинг сақланмаганлиги учун жавобгар бўлади.

Агар қонун ёки шартнома билан бошқача ҳол белгиланмаган бўлса, гаровга олувчи гаровга қўйилган мулкдан фойдаланишга ҳақли эмас. Агар гаровга олинган мулкни сақлаб турган шахс, яъни мулкни гаровга олувчи уни йўқотса ёки унинг қўлидан ўғирлаб келинган бўлса ёки бошқа йул билан унинг ихтиёридан ташқарига чиқиб кетган ҳолда гаровга олган шахс гаров нарсасини ҳар қандай эгалловчидан, шу жумладан, эгасидан ҳам талаб қилиб олишга ҳақли бўлади.

Қонунда гаров нарсасига нисбатан гаровга олувчи ва гаровга қўювчи ҳуқуқлари аниқ чегаралаб қўйилган. Шу жумладан, гаровга олувчининг ҳуқуқлари жорий қилинадиган мол-мулк ФКнинг 272-моддасида белгилаб қўйилган. Бутун корхона ёки бошқа мулкий комплекс ипотекасида гаров ҳуқуқи ипотека таркибига кирувчи мол-мулкнинг ҳаммасига, шу жумладан, талаб қилиш ҳуқуқи ва мутлақ ҳуқуқларга, шу билан бир қаторда ипотека даврида олинган ҳуқуқларга ҳам, (агар қонун ёки шартномада бошқача тартиб белгиланмаган бўлса) жорий этилади.

Ер участкасининг ўзини ипотекага қўйишда гаров талаби гаровга қўювчининг ушбу участкасида жойлашган ёки қураётган бинолари ва иншоотларига қаратилмайди.

Мазкур кодекснинг 273-моддасида гаровда турган мол-мулк гаровга қўювчи томонидан бошқа талабларни таъминлаш учун гаровга (навбатдаги гаровга) берилиши мумкин.

Навбатдаги гаровга, агар у гаров тўғрисидаги олдинги шартномаларда тақиқланмаган бўлса ҳамда башарти олдинги ва навбатдаги гаровга олувчилар томонидан гаров реестрига тегишли ёзув киритилган бўлса, йўл қўйилади.

Гаровга қўювчи ҳар бир навбатдаги гаровга олувчига ушбу мол-мулкнинг мавжуд бўлган барча гаровлари ҳақида маълум қилиши шарт ва у ушбу мажбуриятни бажармаслик туфайли гаровга олувчиларга етказилган зарар учун жавоб беради.

Агар шартномада ўзгача тартиб назарда тутилмаган бўлса ёки гаровнинг моҳиятидан англашилмаса, гаровга қўювчи гаров нарсасидан унинг вазифасига кўра фойдаланишга, шу жумладан, ундан ҳосил ва даромадлар олишга ҳақли (ФК, 277-модда).

ФКнинг 274-моддасига асосан, гаровга қўйилган мол-мулк тўла қиймати бўйича, бордию, бу қиймат гаров билан таъминланган талабнинг миқдоридан ошиб кетса, бу талаб микдоридан кам бўлмаган суммага гаровга қўювчи ҳисобидан суғурталаниши лозим.

Гаров шартномаси ёзма равишда тузилиши лозим. Ипотека ҳақидаги шартнома, шунингдек, нотариал тасдиқланиши керак бўлган шартномага мувофиқ олинадиган мажбуриятларни таъминлаш юзасидан кўчар мол-мулкни ёки мол-мулкка бўлган ҳуқуқларни гаровга қўйиш тўғрисидаги шартнома нотариал тасдиқланиши шарт.

ФКнинг 278-модда, 1-қисмида кўрсатилганидек,гаровга олувчи ўз ихтиёрида бўлган ёки бўлиши лозим бўлган гаровга қўйилган мол-мулкни бошқа шахснинг қонунсиз эгаллашидан талаб қилиб олишга ҳақли (ФК, 228, 229, 230, 232-моддалар).

Гаров ҳуқуқининг бекор бўлиши ҳоллари ФКнинг 283-моддасида кўрсатилади. Унда айтилишича, гаров ҳуқуқи қуйидаги ҳолларда:

-гаров билан таъминланган мажбурият бекор бўлганда;

-гаровга қўйилган ашё нобуд бўлганида ёки гаровга кўйилган ҳукук бекор бўлганида;

-гаровга қўювчи гаров нарсасини алмаштирмаса;

-гаровга олувчи гаровга қуйилган мол-мулкнинг йўқолиш ёки шикастланиш хавфини туғдирадиган даражада қўпол суратда бузишларда гаровга қўйилган мол-мулк ким ошди савдосида сотилган ёхуд сотиш мумкин бўлмаган тақдирда бекор бўлади. Ипотека бекор бўлгани ҳақида ипотека тўғрисидаги шартнома рўйхатга олинган реестрга белги қўйилиши керак.

Гаровнинг бир неча турлари мавжуд, жумладан, ипотека гарови банклар томонидан турли мақсадлар учун қарзлар беришда, фуқароларга якка тартибда уй-жой куриш учун қарз берилишида, ломбардлар томонидан фуқароларга қарз берилишида қўлланилади.

Товарлар ва бошқа моддий бойликлар гаровга қўйилишида уларга гаровга берувчи савдо корхонаси, гаровга қўйилган ашёларнинг қиймати тегишлича банкка тўланган ёки сотилган моллар бошқа моллар билан алмаштирилган ҳолда гаровга қўйилган ашёларни сотишга ҳақли.

Банкка гаровга Қўйилгаи иморатлар то кредитлар бус-бутун тўланмагунча сотилиши ёки бошқа усулда бировга ўтказилишига йўл қўйилмайди. Уй-жой куриш учун фукарога қарз беришда банк тегишли нотариал идорани хабардор қилади ва унга қанча қарз қанча вақтга берилганини кўрсатади. Нотариал идора банкнинг хабарномасини олганидан сўнг мазкур ҳужжатга таъқиқ тўғрисида белги қўйиб, биринчи нусхасини руйхатдан ўтказиш учун маҳаллий давлат ҳокимияти органига юборади, иккинчи нусхаси эса нотариал идорада сақланади.

Нотариал идорада иморатга таъқиқ белгиси қўйилиши бино эгасининг иморатни тасарруф қилиш ҳуқуқини чеклайди. Гаровга қўювчи то ўзи олган кредитни тўла микдорда тўлаб банкнинг ижозатини олмай туриб, кредит ҳисобига қурилган иморатни сотишга ёки бошқа усулда бировга ўтказишга ҳақли эмас.

Агар гаров билан таъминланган мажбуриятнинг қарздор томонидан бузилиши жуда арзимас бўлса ва шу туфайли гаровга олувчининг талабларининг микдори гаровга қўйилган мол-мулкнинг кийматига мутлақо мос келмаса, ундирувни гаровга кўйилган мол-мулкка қаратишни рад этиши мумкин (ФК, 279-модда). Гаровга олувчи (кредитор)нинг талаблари гаровга қўйилган кўчмас мол-мулк қийматидан суднинг қарорига мувофиқ ундирилади. Агар бунда нотариал тасдиқланган келишув мавжуд бўлса, суднинг қарорисиз ундириш амалга оширилади. Бироқ, бундай келишув туфайли ҳуқуқлари бузилган шахс келишувни ҳақиқий эмас деб топиш ҳақида судга даъво билан мурожаат қилишга ҳақли.

Ундирув гаров нарсасига қуйидаги ҳолларда фақат суднинг қарорига мувофиқ қаратилиши мумкин:

1- Гаров тўғрисида шартнома тузиш учун бошқа шахс ёки органнинг розилиги ёхуд рухсати талаб қилинганида (масалан, ашёвий ҳуқуқ гаровга қўйилганида мулкдорнинг розилиги талаб қилиниши ҳолларида);

2. Гаров нарсаси жамият учун тарихий, бадиий ёки ўзгача маданий аҳамиятга ма мол-мулк бўлса;

3, Гаровга қўювчи йўқолган бўлса ва унинг турган жойини аниқлаш мумкин бўлмаса.

Ўзбекистон Республикаси ФКнинг 284-моддасига асосан гаровга қўйилган мол-мулкка мулк ҳуқуқи ёки уни хўжалик асосида юритиш ҳуқуқи гаровга қўювчидан ушбу мол-мулкни ҳақ олиб ёки ҳақ олмасдан бошқа шахсга бериш натижасида ёхуд универсал ҳуқуқий ворислик тартибида бошқа шахсга ўтган тақдирда гаров ҳуқуқи ўз кучида қолади, бундан муомаладаги товарларнинг гарови ҳамда гаровга қўйилган мол-мулкка бўлган мулк ҳуқуқи ёки хўжалик асосида юритиш ҳуқуқи гаровни сақламаган ҳолда бошқа шахсга ўтишига гаровга олувчи розилик билдирган ҳоллар мустасно.

Юқорида таькидлаганимиздек, мажбурият буйича ҳақ ундириш гаров нарсасига қаратилган ҳолларда уни сотиш, қонун ҳужжатларида белгиланган тартибда ким ошди савдосида сотиш йўли билан амалга оширилади. Гаровга қўювчининг илтимосига кўра, суд ундирувни гаровга қўйилган мол-мулкка қаратиш тўғрисидаги қарорида уни ким ошди савдосида сотишни бир йилгача муддатга кечиктиришга ҳақли. Бундай кечиктириш гаров билан таъминланган мажбурият бўйича тарафларнинг ҳуқуқ ва мажбуриятларига таъсир этмайди. Бинобарин, агар кечиктириш даврида кредиторнинг кўриши мумкин булган зарарлари ва неустойка қарздор томонидан тўланиши лозим.

Гаровга қўйилган мол-мулкни ким ошди савдосида сотишда дастлабки баҳоси баҳолангич ,баҳо, агар ундириш суд тартибида белгиланган бўлса, суд қарори билан, бошқа ҳолларда эса гаровга олувчи ва гаровга қўювчи ўртасидаги келишув асосида белгиланади. Гаровга қўйилган мол-мулк ким ошди савдосида энг юқори баҳо таклиф қилган шахсга сотилади. Ким ошди савдоси амалга ошмаган ҳолларда (агарда гаровга қўйилган мол- мулкка харидор чиқмаса) гаровга олувчи гаровга қўювчи билан келишиб, гаровга қўйилган мол-мулкни сотиб олишга харид нархини гаров билан таъминланган ўз талаблари ҳисобига ўтказишга ҳақли. Такрорий ким ошди савдоси амалга ошмаган деб эълон қилинганида, гаровга олувчи гаров нарсасини такрорий ким ошди савдосидаги бошланғич сотиш нархини купи билан ўн фоиз камайтирган суммада баҳолаб, ўзида олиб қолиозга ҳақли - агар гаровга олувчи бу ҳуқуқцан бир ой давомида фойдаланмаса, гаров шартномаси бекор бўлади.

Қарздор ёки учинчи шахс бўлган гаровга қўювчи гаров нарсаси сотилгунча, хохлаган вақтда гаров билан таъминланган мажбуриятни ёки унинг ижросини кечиктириб юборилган қисмини бажариб, ундирувни унга қаратиши ва уни сотишга барҳам бериши мумкин. Бу ҳуқукни чеклайдиган келишув ўз-ўзидан ҳакиқий эмасдир (ФК, 281-модда).

Мол-мулкнинг гаровга қуйилиши:

-биринчидан, мол-мулкнинг доимо мавжуд бўлиши ва сақланишини таъминлайди;

-иккинчидан, кредитор бошқа шахсларга, яъни қарзларнинг бошқа кредиторларига нисбатан устунлик билан ўз талабларини кондириш имкониятига эга бўлади;

-учинчидан, мол-мулкнинг қарздор учун учинчи шахс томонидан гаровга кўйилиши қарздорга бўлган талабларнинг кондирилиши учун қўшимча манба ҳисобланади. Ашёни гаровга олган кредитор талабларининг қондирилиши аниқ таъминланиши билан гаровнинг белгиланиши қарздорни ўз мажбуриятини ижро этишга мажбур қилади.

Юқоридаги кодекснинг 283-моддасига мувофиқ гаров қуйидаги ҳолларда бекор бўлади:

1) гаров билан таъминланган мажбурият бекор бўлганида;

2) ушбу Кодекс 274-моддасининг [учинчи қисмида](javascript:scrollText(154644))назарда тутилган асослар бўлганида гаровга қўювчининг талаби билан;

3) гаровга қўйилган ашё нобуд бўлганида ёки гаровга қўйилган ҳуқуқ бекор бўлганида, башарти гаровга қўювчи ушбу Кодекс 276-моддасининг [иккинчи қисмида](javascript:scrollText(154674))назарда тутилган ҳуқуқдан фойдаланган бўлмаса;

4) гаровга қўйилган мол-мулк реализация қилинган тақдирда, шунингдек уни реализация қилиш мумкин бўлмаган тақдирда (ушбу Кодекснинг 281-моддаси). Ипотека тўғрисидаги шартнома рўйхатдан ўтказилган реестрда ипотека тугатилганлиги тўғрисида белги қўйилган бўлиши керак;

5) агар гаровга олувчи ушбу Кодекс 282-моддаси иккинчи қисмининг [4-бандида](javascript:scrollText(1691233)) назарда тутилган ҳуқуқдан фойдаланмаган бўлса, бундан гаровга қўйилган мол-мулк реализация қилинмаганлиги ва талаблари гаров билан таъминланмаган кредиторларнинг ўз талабларини қаноатлантириш учун мазкур мол-мулкни қабул қилишни рад этганлиги ҳоллари мустасно.

Гаров билан таъминланган мажбурият бажарилиши натижасида ёки гаровга қўювчининг талаби билан гаров бекор бўлганида (ушбу Кодекс 274-моддасининг [учинчи қисми](javascript:scrollText(154644))) ихтиёpида гаровга қўйилган мол-мулк бўлган гаровга олувчи уни дарҳол гаровга қўювчига қайтариб бериши шарт.

Шунингдек, ФКнинг 288-моддасида товарларни гаровга қўйиб, уларни гаровга қўювчида қолдириш ва уларнинг умумий қиймати гаров тўғрисидаги шартномада кўpсатилганидан камаймаслигини шарт қилиб қўйган ҳолда гаровга қўювчига гаровга қўйилган мол-мулкнинг таркиби ва асл шаклини (товар захиралари, хом ашё, материаллар, ярим тайёр маҳсулотлар, тайёр маҳсулот ва шу кабилар) ўзгартириш ҳуқуқининг берилиши муомаладаги товарлар гарови ҳисобланиши қайд этилган.

Ашёларнинг ломбардда гаровга қўйилишн. Бозор муносабатлари шароитида тадбиркорлиқ субъектларнинг фаолияти мамлакатнинг иқтисодий ривожланишида муҳим аҳамияг касб этади. Бевосита тадбиркорлик фаолияти орқали ишлаб чиқариш, савдо ва хизмат курсатиш соҳаси ривожланади.

Хусусан ФКнинг 289-моддасиг асосан, Фуқаролардан шахсий истеъмолга мўлжалланган кўчар мол-мулкни қисқа муддатли микроқарзларни таъминлаш учун гаровга қабул қилиш ихтисослашган ташкилотлар — фаолиятини хабардор қилиш тартибида амалга оширадиган ломбардлар томонидан тадбиркорлик фаолияти сифатида амалга оширилиши мумкин.

Ломбардда ашёларни гаровга қўйиш ҳақидаги шартнома, ломбард томонидан гаров патгаси бериш йўли билан расмийлаштирилади.

ФКнинг 289-моддаси 4-қисмида кўрсатилганидек, ломбард гаровга қабул қилинг ан ашёларни гаровга қабул қилиш пайтида шунга ўхшаш ва шуидай сифатли ашёларнинг нархларига мос баҳодаги тўлиқ суммасида ўз ҳисобидаи гаровга қўювчи фойдасига суғурталаши шарт. Ломбард гаровга қўйилган ашёлардан фойдаланишга ва уларни гасарруф этишга ҳақли эмас. Ломбард ашёларнинг йуқолиши ёки шикастланиши енгиб бўлмас қуч оқибатида юз берганлигини исботлай олмаса, гаровга қўйилган ашёларнинг йўқолганлиги ёки шикастланганлиги учун жавобгар бўлади.

Агар ломбардда ашёлар гарови билан таъминланган кредит суммаси белгиланган муддатда қайтариб берилмаса, ломбард нотариуснинг ижро ёзуви асосида имтиёзли бир ойлик муддат ўтганидан кейин гаровга қўйган мол-мулкни согиш учун белгилаб қўйилган тартибда мол-мулкни сотишга ҳақли. Гаровга қўйилган мол-мулкни сотишдан тушган сумма талабларни тўлиқ қаноатлантириш учун етарли бўлмаса хам, ломбарднинг гаровга қўювчига (қарздорга) талаблари бекор бўлади (ФК, 289-модда, 7- банд).

Ломбардлар томонидан фуқароларнинг ашёларини гаровга олиб кредит бериш қоидалари қонун ҳужжатлари билан белгиланади. Ломбардда ашёларни гаровга қўйиш тўғрисидаги шартноманинг гаровга қўювчининг ҳуқуқлари ФК ёки бошқа қонун билан унга бериладиган ҳуқуқларга қараганда чеклаб қўядиган шартлари ўз-ўзидан ҳақиқий эмас (ФК, 289-модда, 9-банд).

Ушлаб қолиш деганда кредитор томонидан қарздорга унга тегишли бўлган ёки унга ёки у кўрсатган шахсга топширилиши лозим бўлган ашёни, қарздор ўз мажбуриятларини бажармагунча бермаслиги тушунилади. Масалан, маиший техникани таъмирлаш бўйича уста у таъмирлаган телевизорни, телевизор эгаси таъмирлаш бўйича хизмат ҳақини тўламагунича ушлаб туриши мумкин.

Бу жиҳатдан қараганда, ушлаб қолиш гаровга ўхшашдир. Уларнинг ўхшашлиги, иккала ҳолда ҳам мажбурият бажарилишини таьминлашнинг нарсаси ашё эканлигидан иборат. Ушлаб қолиш ёки гаровдан фойдаланувчи кредитор мажбурият бажарилишини таъминлаш ашёсини ўзида колдиради.

Ушлаб қолишга қарздорнинг ўз мажбуриятларини бажармаслик ҳолатида вужудга келадиган ўзганинг ашёсига нисбатан кредиторнинг ҳукуқи сифатида қараш мумкин. Агар кредитор ушбу ҳуқукдан фойдаланса, унинг ҳаракатларини бир томонлама битим сифатида тан олиш мумкин, бунда кредиторнинг ҳаракатлари туфайли битимлар учун хос бўлган фуқаролик ҳуқуқлари ва бурчлари вужудга келади.

Ўзбекистон Республикаси ФКнинг 259-моддасида мажбуриятларнинг бажарилишини таъминлаш усуллари тизимида қарздорнинг мол-мулкини ушлаб қолиши ҳам назарда тутилади. Бу усулларни кўллаш асослари ФКнинг 290-моддасида белгилаб берилган. Бунга асосан қарздорга ёки қарздор кўрсатган шахсга гопширилиши лозим бўлган ашёни сақлаётган кредитор ушбу ашё ҳақини ёки у билан боғлиқ чиқимлар ва бошқа зарарни кредиторга тўлаш мажбуриятлари қарздор томонидан муддатида бажарилмаган тақдирда унга тегишли мажбурият бажарилгунга қадар ушлаб қолишга ҳақли. Гарчи ашёнинг ҳақини тўлаш унинг чиқимларини ва бошқа зарарни тўлаш билан боғлиқ бўлмасада, бироқ тарафлари тадбиркор сифатида иш кўраётган мажбуриятдан келиб чиққаи талаблар ҳам ашёни ушлаб қолиш билан таъминланиши мумкин.

Ашё кредитор эгалигига ўтганидан кейин унга бўлган ҳуқуқлар учинчи шахс томонидан олинганлигига қарамасдан, кредитор ўз қулидаги бу ашёни ушлаб қолиши мумкин. .

Ушлаб қолиш уз моҳиятига кўра гаровга ўхшайди. Бироқ, айни вактда у қатор ўзига хосликларға ҳам эга.

Биринчидан, ушлаб қолишда ашё фақат кредитор ихтиёрида булади, гаров нарсаси эса қарздорда ҳам, учинчи шахсда ҳам сақланиши мумкин.

Иккинчидан, ушлаб қолинаётган ашё кредитор ихтиёрига турли асослар бўйича ўтган бўлиши мумкин. Гаров нарсаси эса ҳар доим қарздор ёки учинчи шахс (гаровга қўювчи) иродаси билан шартнома асосидагина вужудга келади ва ҳоказо.

Ашёни ушлаб турган кредиторнинг талаблари унинг қийматидан гаров билан гаъминланган талабларни қондириш учун назарда тутилган хажмда ва тартибда қаноатлангирилади. Бинобарин, ушлаб колинган мол-мулк ёки пул маблағлари хажми қарздорнинг қарзи хажмидан кўп булса, у ҳолда кредитор ортиқча қисмини қайтариши лозим. Агар ушлаб турилган мол-мулк ёки пул маблағлари қарздор қарз ҳажмига тенг бўлса, ФКнинг 343-345-моддаларида кўрсатилган талабларга риоя қилинган ҳолда мажбурият ҳисобга ўтказиш орқали бекор бўлиши мумин. Қарздор томонидан мажбурият ижро этилган ҳолларда кредитор ушлаб қолинган мол-мулкни қарздорга ёки учинчи шахсга қайтариши шарт.

Кафиллик - қарздор мажбуриятларининг бажарилиши учун учинчи шахс - кафил жавобгар бўладиган ҳуқуқий муносабатдир. Мазкур ҳолатда “жавобгар бўлади” деган ибора фақат мулкий жавобгарликни назарда тутади ва у қарздор ўз мажбуриятларини бажармаганлиги оқибатида кафилда жавобгарликни вужудга келтиради. Бошқача килиб айтганда, агар қарздор ўз мажбуриятларини бажармаса ёки тўлиқ бажармаса, кафил қарздорнинг мажбуриятларини бажаришга мажбур булади.

Кафиллик мажбуриятлар бажарилишини таъминлашнинг алоҳида тури бўлиб, у кафиллик тўғрисидаги шартнома асосида вужудга келади. Кафиллик шартномасига асосан бир тараф кафил, бошқа шахс ўз мажбуриятларини тўла ёки қисман бажариши учун унинг кредитори олдида жавоб беришни ўз зиммасига олади (ФК, 292-модда, 1-қисм).

Ўзбекистон Республикаси ФКнинг 292-моддасига кўра кафиллик шартномаси бўйича кафил бошқа шахс ўз мажбуриятини тўла ёки қисман бажариши учун унинг кредитори олдида жавоб беришни ўз зиммасига олади.

Кафиллик шартномаси келгусида вужудга келадиган мажбуриятни таъминлаш учун ҳам тузилиши мумкин.

Кафиллик шартномаси ёзма шаклда тузилиши керак. Ёзма шаклга риоя қилмаслик кафиллик шартномасининг ҳақиқий бўлмаслигига олиб келади.

Қарздор кафиллик билан таъминланган мажбуриятни бажармаган ёки лозим даражада бажармаган тақдирда кафил ва қарздор кредитор олдида солидар жавоб берадилар (ФК, 293-модда).

Агар кредитор кафилга нисбатан даъво кўзғатса, у ҳолда кафил карздорларни ишда иштирок этиш учун жалб қилишга мажбур. Шунинг узи билан у қарздорга ўзининг манфаатларияи ҳимоя килиш имкониятини берган бўлади. Агар кафил ишда иштирок этишга жалб қилмаса, қарздор ўзининг кредиторига карши қўйиши мумкин бўлган барча эьтирозларини, яъни ФКнинг 294-моддасида кўрсагилган эъгирозларини кафилнинг унга қилган талабига қарши қўйишга ҳақли.

Кафилнинг жавобгарлиги асосий мажбурият юзасидан қарздорнинг жавобгарлигидан ортиқ бўлиши мумкин эмас. Қарздор кандай хажмда жавобгар булса, кафил ҳам шу ҳажмда жавобгар бўлади. Хусусан, кафиллик шартномаси билан бошқача ҳол белгиланмаган бўлса, фоизларнинг, зарарларнинг, неусгойканинг гўланиши учун хам жавобгар бўлади. Қарздор учун мажбуриятни бажарган кафил мазкур мажбурият юзасидан бўлган барча ҳуқуқларни олади. ФКнинг 295-моддасида кўрсатилганидек, мажбуриятни бажарган кафилга шу мажбурият юзасидан кредиторга тегишли бўлган барча ҳуқуқлар ўтади.

Агар бир неча кафил қарздор учун кафиллик берган бўлса, кейинчалик қарздор учун қарзларини тўлаганлари ҳолда ҳар қайсиси ўзлари томонидан тўланган сумма миқдорида қарздорга нисбатан ўз талабларини қўя олади. ФКнинг 296-моддасида кўрсатилганидек, кафиллик билан таъминланган мажбуриятни бажарган карздор бу ҳақда кафилни дарҳол хабардор қилиши шарт. Акс ҳолдаўуз навбатида мажбуриятни бажарган кафил асоссиз олинган нарсани кредитордан ундириб олиши ёки қарздорга регресс талаб куйишга ҳақли. Регресс талаб кўйилган такдирда, қарздор асоссиз олинган нарсанигина кредигордан ундириб олишга ҳақли.

Кафиллик шартномаси қуйидаги ҳолларда бекор булади:

-кафиллик билан таъминланган асосий мажбурият бекор бўлганда; -кафилнинг розилигисиз мажбуриятда унинг жавобгарлиги ошиши ёки унинг учун бошқа ноқулай оқибатлар юз беришига олиб келадиган тарзда мажбурият шартлари ўзгартирилганда;

-кафиллик билан таъминланган мажбурият бўйича қарз бошқа шахсга ўтказилганда, агар кафил янги карздор учун жавобгар бўлиши ҳақида кредиторга розилик берган бўлмаса;

-мажбуриятни бажариш муддати келганида кредитор қарздор ёки кафил таклиф килган тегишли ижрони қабул қилишдан бош тортганда;

-шартномада белгиланган кафиллик муддати ўтганда;

-агар шартномада кафиллик муддати кўрсатилмаган бўлса, кредитор мажбуриятни бажариш муддати етган кундан бошлаб бир йил давомида кафилга даъво кўзғатмаса;

-агар асосий мажбуриятни бажариш муддати кўрсатилмаган ва белгиланиши мумкин бўлмаган ёки талаб қилиб олиш пайти билан белгиланган бўлса, кредитор кафиллик шартномаси тузилган кундан бошлаб бир йил мобайнида кафилга нисбаган даъво қўзғатмаган тақдирда (ФКнинг 298-моддаси).

Кафолат - мажбуриятлар бажарилишини таъминлашнинг усулларидан биридир. У ўз хусусиятларига кўра кредиторнинг манфаагларини янада тўлароқ ҳимоя қилади. Фуқаролик ҳуқуқида кўпинча мажбуриятлар бажарилишини таъминлашнинг мазкур тури банк кафолати деб аталади, чунки кафил сифатида фақат банк ёки бошқа кредит муассасаси чиқиши мумкин.

Кафолатга биноан банк, бошка кредит муассасаси ёки суғурта ташкилоти (кафил) бошқа шахс (принципал)нинг илтимосига кўра кафил ўз зиммасига олаётган мажбурият шартларига мувофиқ принципалнинг кредитори (бенефициар) пул суммасини тўлаш ҳакида ёзма талабнома такдим этса, пулни унга тўлаш ҳақида принципалга ёзма мажбурият беради (ФК, 299-модда).

Кафолатнинг ўзига хос хусусиятларидан бири шундаки, бунда хар доим кафил сифатида банк, бошқа кредит муассасаси ёхуд суғурта ташкилоти қатнашади. Кўп ҳолларда кафил принципалга хизмат кўрсатувчи ташкилот ҳисобланади. Шу сабабли ҳам кафил принципалнинг банкда саклаётган пул маблағлари ҳисобидан унинг кредиторлари олдидаги мажбуриятини бажаради. Бироқ. қонун буни шарт қилиб қўймайди, шу сабабли ҳам кафил сифатида ҳар қандай кредит муассасаси ёки кредит ташкилоти булиши мумкин. Кафолатнинг асосий моҳияти шундаки, у орқали принципалнинг бенефициар олдидаги ўз мажбуриятини (асосий мажбуриятни) тегишли даражада бажарилиши таъминланади. Кафолат ҳақ бараварига тузилади. Кафолат берган банк (кредит муассасаси, суғурта ташкилоти)га принципал тегишли микдорда ҳақ тулайди. Кафолат асосий мажбуриятдан (яъни принципалнинг бенефициар олдидаги мажбуриятидан), гарчи кафолатда ушбу мажбуриятга хавола қилинсада, мустақил ҳисобланади.

Мажбуриятлар бажарилишини таъминлаш учун кредитор қарздордан кафолатларни талаб қилади ва бунинг учун учинчи шахс - кафил билан ҳуқуқий муносабат вужудга келади, бунда у кредиторга муайян суммани тўлаш мажбуриятини зиммасига олади.

Агар кафолатда бошқача тартиб назарда тутилмаган булса, у кафил томонидан чақириб олиниши мумкин эмас. Кафолат бўйича бенефициарга тегишли бўлган кафилга талаб қўйиш ҳукуқи агар кафолатда бошқача тартиб назарда тутилмаган бўлса, бошқа шахсга ўтказилиши мумкин эмас.

ФКнинг 306-моддасига асосан, кафил бенефициарнинг талабини олганидан сўнг бу ҳақда дарҳол принципални хабардор қилиши ва унга талабнинг нусхасини барча тегишли ҳужжатлар билан топшириши керак.

Кафил бенефициарнинг талабини унга илова қилинган ҳужжатлар билан биpга кафолатда кўрсатилган муддатда кўриб чиқиши, муддат кўрсатилмаганда эса мутаносиб муддатда бу талаб ҳамда унга илова қилинган ҳужжатлар кафолат шартларига мос келиши ёки келмаслигини аниқлаш учун оқилона жонкуярлик кўрсатиши керак.

Агар бенефициарнинг талаби ёки унга илова қилинган ҳужжатлар кафолат шартларига мос келмаса ёхуд кафилга кафолатда белгилаб қўйилган муддат тамом бўлганидан кейин тақдим этилган бўлса, кафил бенефициарнинг талабини қондиришни рад этади.(ФК 307-модда).

Кафолатда назарда тутилган кафилнинг бенефициар олдидаги мажбурияти кафолат берилган суммани тўлаш билан чекланади.

Кафолат бўйича мажбурият бажарилмаганлиги ёки лозим даражада бажарилмаганлиги учун кафилнинг бенефициар олдидаги жавобгарлиги, агар кафолатда бошқача тартиб назарда тутилган бўлмаса, кафолат берилган сумма билан чекланмайди.(ФКнинг 308-моддаси)

Кафилнинг кафолат бўйича бенефициар олдидаги мажбурияти қуйидаги ҳолларда бекор бўлади:

1) кафолат берилган сумма бенефициарга тўланиши;

2) кафолатда белгиланган муддатнинг тамом бўлиши;

3) бенефициар кафолат бўйича ўз ҳуқуқларидан воз кечиши ва уни кафилга қайтариб бериши оқибатида;

4) бенефициар кафилни унинг мажбуриятларидан озод қилиши ҳақида ёзма ариза бериш йўли билан кафолат бўйича ўз ҳуқуқларидан воз кечиши оқибатида.

Кафил мажбуриятининг ушбу модда биринчи қисмининг [1](javascript:scrollText(155179)), [2](javascript:scrollText(155180)) ва [4](javascript:scrollText(155182))-бандларида кўрсатилган асослар бўйича бекор қилиниши унга кафолат қайтариб берилган ёки қайтариб берилмаганлигига боғлиқ бўлмайди.

Кафолат бекор бўлганлигидан хабар топган кафил дарҳол бу ҳақда принципални хабардор қилиши керак.(ФКнинг 309-моддаси)

Фуқаролик кодексининг 310-моддасига кўра, кафилнинг принципалдан кафолат бўйича бенефициарга тўланган суммаларни регресс тартибида тўлашни талаб қилиш ҳуқуқи кафилнинг принципал билан бажариш юзасидан кафолат берилган келишувида белгилаб қўйилади.

Агар кафилнинг принципал билан келишувида бошқача тартиб назарда тутилган бўлмаса, кафил бенефициарга кафолат шартларига номувофиқ тарзда ёки кафилнинг бенефициар олдидаги мажбуриятни бузганлиги учун тўланган суммаларни қоплашни принципалдан талаб қилишга ҳақли эмас.

Закалат - мажбуриятлар бажарилишини таъминлашнинг усулларидан биридир. Мажбуриятларни таъминлашнинг бошқа турларидан фарқли равишда, закалат шартнома тузилганлигини исботлаш ва унинг ижросини таъминлаш юзасидан бериладиган пул суммасидир.

Шартнома тузаётган тарафлардан бири шартнома тузилганлигини исботлаш ва унинг ижросини таъминлаш юзасидан берадиган пул суммаси закалат ҳисобланади. Закалат тўғрисидаги келишув закалатнинг суммасидан қатъи назар, ёзма равишда тузилиши керак. (ФК, 311-модда).

Закалат бир вақтнинг ўзида учта функцияни бажаради:

-биринчидан, закалат берилиб тузилган шартнома ҳақиқатан тузилганлигини исботловчи далил ҳисобланади;

-иккинчидан, шартнома бўйича амалга ошириладиган тўловларнинг бир қисми ҳисобланади;

-учинчидан, шартнома бўйича мажбуриятлар бажарилишини таъминлайди.

Ўзбекистон Республикаси Фуқаролик кодексининг 312-моддасига асосан, мажбурият уни бажаришдан олдин тарафларнинг келишувига мувофиқ ёки бажаришнинг имкони йўқлиги оқибатида (ушбу Кодекснинг [349-моддаси](javascript:scrollText(155431))) бекор қилинган тақдирда закалат пули қайтариб берилиши керак.

Агар шартноманинг бажарилмаслиги учун закалат пули берган тараф жавобгар бўлса, закалат иккинчи тарафда қолади. Агар шартноманинг бажарилмаслиги учун закалат олган тараф жавобгар бўлса, у иккинчи тарафга закалатни икки баравар қилиб қайтариши шарт.

Бундан ташқари, шартноманинг бажарилмаслиги учун жавобгар бўлган тараф, агар шартномада бошқача тартиб назарда тутилган бўлмаса, закалат суммасини ҳисобга олган ҳолда иккинчи тарафга зарарларни тўлаши шарт.

Агар ижро этилган шартнома кейинчалик ҳақикий эмас деб топилса ва бунинг натижасида ҳар икки тараф ҳам аввалги ҳолларига келтирилиши лозим бўлса ёки закалат берган тараф шартнома юзасидан амалга оширилган барча суммани ўзига қайтарилишини талаб қилишга ҳақли бўлса-ю, аммо иккинчи тараф бундай ҳуқукка эга бўлмаса - закалат, юқорида кўрсатилганидек, аслича бир карра миқдорда қайтарилиши лозим бўлади.

Агар закалат суммаси зарар суммасидан бирмунча кўпроқ бўлса, у ҳолда фақат закалатгина ундирилади. Агар мажбуриятни бажармаслик натижасида кўрилган зарар закалат суммасидан ортиқ бўлса, у ҳолда закалат суммаси ҳам, зарарларни қоплаш учун етишмаган сумма ҳам ундирилади.

Аванс закалатдан фарқ қилиб, мажбуриятнинг бажарилишини таъминламай, балки шартнома юзасидан тарафлардан бирининг иккинчисига тегишли булган суммани мазкур иккинчи тарафнинг фаолиятини пул билан таъминлаш мақсадида аввалдан берилган пул суммаси ҳисобланади.

Келажакда тўланадиган суммалар ҳисобига аввалдан берилган пул маблағлари ёки бошқа моддий бойликлар шартноманинг тузилганлигини исботлаш ва унинг бажарилишини таъминлаш масадларида берилган ҳолдагина закалат ҳисобланади.

Агар бу икки белгидан ҳеч қайсиси бўлмаса, берилган суммани аванс қаторида ҳисоблаш лозим бўлади.

**3**. **Мажбуриятларни бузганлик учун жавобгарлик.**

Мажбуриятни бузганлик учун жавобгарликнинг шарти булиб қарздорнинг айби, яъни қасддан ёки эхтиёгсизлик туфайли бузиши ҳисобланади. Айблилик фақат фуқаролар эмас, балки юридик шахслар жавобгарлигининг ҳам шарти ҳисобланади.

Қарздорнинг қасддан ҳаракати унинг томонидан ўз хатги-ҳаракатининг нохуш оқибатларини англаган ҳолда атайин хукуқбузарликка йул қўйишида ифодаланади. Эҳтиётсизлик шаклидаги айбдорлик ҳуқуқбузар ўз хатти-ҳаракатининг нохуш оқибатларини олдиндан кўра билмаган бўлса-да, ана шундай оқибатлар келиб чиқиши мумкинлигини ҳисобга олиши лозим бўлган ва бундай оқибатларнинг олдини олиш чора-тадбирларини кўрмаган ёхуд унга йўл қўйган ҳолатларда вужудга келади.

ФКнинг 324-моддасида қарздор мажбуриятни бутунлай бажармаганлиги ёки лозим даражада бажармаганлиги туфайли кредиторга етказилган зарарни тўлаши шартлиги белгиланган. Қарздорнинг мажбуриятни бажармаслиги натижасида вужудга келган ва тўланиши лозим бўлган кредиторнинг харажатлари деганда, кредитор томонидан мазкур мажбурият юзасидан қилинган харажатлар ва қарздорнинг ўз вазифасини бажармаганлиги билан боғлиқ харажатлар тушунилади.

Мажбуриятни бажариш юзасидан топширилган мулк шартнома шартларига мувофиқ келмаганда ва кредитор бундай ҳолларда мулкни қарздорга қайтариш ёки мажбур бўлганида кредитор зарарларининг ундирилишидан катьи назар, мулк учун тўланган пул суммаларининг ўзига қайтарилишини талаб қилиш ҳукуқига эга.

ФКнинг 325-моддасига асосан, агар мажбуриятни бажармаганлик ёки лозим даражада бажармаганлик учун неустойка белгиланган бўлса, зарарнинг неустойка билан қопланмаган қисми тўланади.

ФКнинг 326-моддасида таъкидланганидек, агар тўланиши лозим бўлган неустойка кредиторнинг мажбуриятини бузиш оқибатларига номутаносиблиги кўриниб турса, суд неустойкани камайтиришга ҳақли. Бунда қарздор мажбуриятни қай даражада бажарганлиги, мажбуриятда иштирок этаётган тарафларнинг мулкий аҳволи, шунингдек кредиторнинг манфаатлари эътиборга олиниши керак.

Бошқа шахсларнинг пул маблағларини ғайриқонуний ушлаб қолиш, уларни қайтариб беришдан бош тортиш, уларни тўлашни бошқача тарзда кечиктириш ёхуд бошқа шахс ҳисобидан асоссиз олиш ёки жамғариш натижасида улардан фойдаланганлик учун ушбу маблағлар суммасига фоиз тўланиши керак.

Фоизлар миқдори кредитор яшайдиган жойда, кредитор юридик шахс бўлганида эса, унинг жойлашган ерида пул мажбурияти ёки унинг тегишли қисми бажарилган кунда мавжуд бўлган банк фоизининг ҳисоб ставкаси билан белгиланади. Қарз суд тартибида ундириб олинганида суд кредиторнинг талабини даъво қўзғатилган кундаги ёки қарор чиқарилган кундаги банк фоизининг ҳисоб ставкасига қараб қондириши мумкин. Ушбу қоидалар қонунда ёки шартномада бошқа фоиз миқдори белгиланган бўлмаса қўлланилади.(ФКнинг 327-моддаси)

ФКнинг 328-моддасида назарда тутилганидек, қарздор ашёни тайёрлаш ва кредиторга мулк қилиб, хўжалик юритишга ёки оператив бошқаришга топшириш ёхуд ашёни фойдаланиш учун кредиторга бериш ёхуд унинг учун муайян ишни бажариш ёки унга хизмат кўрсатиш мажбуриятини бажармаган тақдирда кредитор, агар қонунчиликдан, шартномадан ёки мажбуриятнинг моҳиятидан бошқача тартиб англашилмаса, учинчи шахсларга мажбуриятни оқилона муддатда оқилона баҳоларда ижро этишни топширишга ёинки уни ўз кучлари билан бажаришга ҳамда қарздордан қилинган зарур харажатларни ва бошқа зарарни тўлашни талаб қилишга ҳақли.

Қонунчилик ёки мажбурият шартларига мувофиқ асосий қарздор бўлган бошқа шахснинг жавобгарлигига қўшимча равишда жавобгар бўлган (субсидиар жавобгарлик) шахсга талаблар қўйишдан олдин кредитор асосий қарздорга талаб қўйиши керак.

Агар асосий қарздор кредиторнинг талабини қондиришдан бош тортса ёки кредитор ундан қўйилган талабга оқилона муддатда жавоб олмаган бўлса, бу талаб субсидиар жавобгар бўлган шахсга қўйилиши мумкин.(Фкнинг 239-моддаси).

ФКнинг 330-моддасига асосан, башарти, қонунда ёки шартномада бошқача тартиб назарда тутилган бўлмаса, мажбурият лозим даражада бажарилмаган тақдирда неустойка тўлаш ва зарарни қоплаш қарздорни мажбуриятни асл ҳолида бажаришдан озод қилмайди.

Башарти қонунда ёки шартномада бошқача тартиб назарда тутилган бўлмаса, мажбурият бажарилмаган тақдирда зарарни қоплаш ва унинг бажарилмаганлиги учун неустойка тўлаш қарздорни мажбуриятни асл ҳолида бажаришдан озод қилади.

Ўзбекистон Республикаси Олий хўжалик судининг Пленуми қарори ҳам мавжуд зарар таркибига фақатгина тегишли шахс томонидан аниқ етказилган зарарларнигина эмас, балки шахснинг бузилган ҳуқуқини тиклаши учун қилган ёки қилиши лозим бўлган харажатлар ҳам кўришини белгилайди. Айни пайтда бундай харажатларнинг зарурийлиги ва уларнинг тахминий микдори жавобгарлик миқдорини белгиловчи товар, ишдаги ҳамда хизмат кўрсатишдаги камчиликларни бартараф этишга кетадиган смета сифатидаги ва мажбуриятларни бузганлик учун жавобгарлик даражасини белгиловчи шартнома, асослантирилган ҳисоб-китоб каби бошқа далиллар билан тасдиқланган бўлиши ҳам керак. Олинмай қолган даромаднинг микдори (бой берилган фойда), агарда мажбурият бажарилган бўлганида, кредитор қилиши лозим бўлган оқилона харажатлар ҳисобга олиниб аникданади.

ФКнинг 333-моддаси фуқаролик қонунчилигининг асосий тамойилларидан бирини, яъни қонун ёхуд шартномада назарда тутилган истиснолардан ташқари ҳолларда, мажбуриятларни бузганлик учун жавобгарликни белгилашда ҳуқуқни бузувчи ҳаракатларида айб бўлиши тамойилини белгилайди.

ФКнинг 340-моддасига асосан, мажбурият ушбу Кодексда, бошқа қонун ҳужжатларида ёки шартномада назарда тутилган асосларга кўра тўлиқ ёки қисман бекор бўлади.

Мажбуриятни тарафлардан бирининг талаби билан бекор қилишга қонунчилик ёки шартномада назарда тутилган ҳоллардагина йўл қўйилади.

Мажбурият, қоида тариқасида, унинг лозим даражада бажарилиши билан бекор бўлади.(ФКнинг 341-моддаси).

Мажбурият юзасидан қарздор бўлган шахс уни бутунлай бажармаслиги ёки лозим даражада бажармаслиги мажбуриятни бажариш юзасидан белгиланган ҳуқуқ нормаларига риоя қилмаслиги ҳуқуққа хилоф ҳаракат ёки ҳаракатсизлик ҳисобланиб, бу ҳол мажбурият бузилганлигидан даполат беради.

ФКнинг 342-моддасида тарафларнинг келишувига мувофиқ мажбурият уни бажариш ўрнига воз кечиш ҳақини бериш (пул тўлаш, мол-мулк бериш ва шу кабилар) билан бекор қилиниши мумкин. Воз кечиш ҳақининг миқдори, муддатлари ва уни бериш тартибини тарафлар белгилайдилар.

Қонунчиликда назарда тутилганидек, умумий қоидадан истисно сифатида карздорнинг баъзи ҳолларда мажбуриятларни бузганлиги учун жавобгарлигини айбнинг бўлиш-булмасяигидан қатъи назар белгилайди. Бундай ҳолларда, биринчи навбатда, бировнинг айби учун жавобгарлик белгилайдиган ФКнинг 334-моддасида курсатилган ҳоллар назарда тутилади. Булар жумласига мажбуриятни ўз айби билан бузмай, қарздорга нисбатан олган мажбуриятларини бузган шахсларнинг унинг бошқа қарздорлари айби билан бузилган мажбуриятлар учун жавобгарликни суд амалиётида маҳсулотлар тайёрловчи билан бирга, маҳсулот етказиб беришга мажбур бўлган ташкилотларнинг айбли ҳаракатлари натижасида, мажбурият бузилганида маҳсулот етказиб берувчи ташкилотларга юклаш холлари учрайди.

Кредитор томонидан олинмаган ва тўланиливди: қарздррдан талаб қилишга ҳақли бўлган даромадлар деганда, қарздор ўз мажбуриятини лозим даражада бажармаганида кредиторнинг олиши мумкин бўлган даромадлар тушунилади, Бу айниқса, пул мажбуриятини бажарма- ганлик учун жавобгарлик белгилашда яққол намоён бўлади. ФКнинг 337-моддасига асосан бошқа шахсларнинг оул маблағларини ғайриқонуний ушлаб қолиш, уларни қайтариб беришдан бош тортиш, уларни тўлашни бошқача тарзда кечиктириш ёхуд бошқа шахс ҳисобидан асоссиз олиш ёки жамғариш натижасида улардан фойдаланганлик учун ушбу маблаглар суммасига фоиз тўланиши керак.

ФКнинг 338-моддасига биноан кредиторнинг шартнома бўйича ўзига тегишли нарсани қабул қилишни кечиктириб юбориши қарздорга кечиктириб юбориш туфайли етказилган зарарни ундириб олиш ҳуқуқини беради ва кейинчалик мажбуриятни ижро этиш мумкин бўлмай қолса, уни жавобгарликдан озод қилади, қарздорнинг қасддан иш тутиши ёки қўпол эҳтиётсизлик қилиш ҳоллари бундан мустасно.

Пул мажбурияти бўйича кредитор ижрони кечиктириб юборган вақт учун қарздор фоиз тўлашга мажбур эмас.

Агар кредитор ижронинг кечиктириб юборилиши қонунга мувофиқ ёки кредиторнинг топшириғи билан ижрони қабул қилиш вазифаси юклатилган шахслар қасддан иш тутганлиги ёки эҳтиётсизлиги туфайли келиб чиққанлигини исботласа, у ижронинг кечиктириб юборилганлиги учун жавобгарликдан озод қилинади.(ФКнинг 339-моддаси).

**4. Судларда мажбуриятларни бузганлик оқибатида кўриладиган низолар.**

Судларда мажбуриятларни бузганлик оқибатида кўриладиган ишларга шартномавий, кредит ва қарз ундириш ҳамда битим билан боғлиқ бўлган низолар кириб уларга:

1. Корхона ва ташкилотлар ҳамда жисмоний шахслар ўртасида тузилган шартномаларга оид низолар;

2. Фуқаролар ўртасида тузилган ва нотариал тасдиқланган қарз шартномаларига оид (қарз шартномасини бекор қилиш, қарздорликни ундириш бўйича низолар);

3. Жисмоний шахслар томонидан аукцион (биржа) орқали сотиб олинган мулклар бўйича баённома ёки шартномаларни расмийлаштирилиши бўйича (шартнома ва ғолиблик баённомаларини ҳақиқий эмас деб топиш ҳақидаги);

4. Коммунал соҳа, энергия таъминоти, алоқа хизмати, йўловчи ва юкларни ташиш ва бошқа шу каби ташкилот ва фуқаролар ўртасида тузиладиган шартномалар бўйича.

Мажбурият ҳуқуқига оид ишларни кўриб чиқишда судлар фойдаланишига доир бир нечта Олий суд Пленум қарорлари қабул қилинган ва судлардаги мазкур тоифадаги ишларни кўришда кўрсатмавий харакатер вазифасини бажаради. Бундан ташқари мажбурият ҳуқуқига оид бир неча Қарорлар мавжуд бўлиб, бу эса судларда кўриладиган ишларда бир хил амалиёт олиб борилиши учун татбиқ қилинади.

Жумладан Ўзбекистон Республиаси Олий суди пленумининг 24.09.1999 й 16-сонли “Фуқаролик кодексини татбиқ қилишда қилишда суд амалиётида вужудга келадиган айрим масалалар тўғрисида”ги Қарорининг бир неча бандларида ҳам мажбурият ҳуқуқи бўйича судлар томонидан амалга оширадиган хатти-ҳаракатлар ҳақида баён қилинган.

Жумладан ушбу Пленумнинг 13-бандида ФК 259-моддасига кўра, мувофиқ мажбуриятнинг бажарилиши неустойка, гаров, қарздорнинг мол-мулкини ушлаб қолиш, кафиллик, кафолат, закалат ҳамда қонун ҳужжатлари ёки шартномада назарда тутилган бошқача усуллар билан таъминланиши мумкинлигини судлар назарда тутишлари лозимлиги белгилаган.

15-бандига асосан, Гаров тўғрисидаги шартноманинг муҳим шартлари бўлиб гаров нарсаси ва унинг баҳоси, моҳияти, миқдори ва гаров билан таъминланадиган мажбуриятнинг бажарилиш муддати, шунингдек гаровга қўйилган мулк тарафлар (гаровга қўювчи ёки гаровга олувчи)нинг қайси бирида эканлиги ҳам кўрсатилиши ҳисобланади деб қайд этилган.

18. Бундай низоларни ҳал қилишда қарздор гаров билан таъминланган мажбуриятини бажармаган ҳолларда гаровга олувчи бошқа кредиторларга нисбатан гаровга қўйилган мол-мулк ҳисобидан ўз талабини қондиришда устунлик ҳуқуқига эга эканлигини судлар ҳисобга олишлари лозим. (ФК [264](https://nrm.uz/contentf?doc=9126_fuqarolik_kodeksi_(20-22_boblar_234-312_moddalar)&products=1_vse_zakonodatelstvo_uzbekistana#%D0%A1264), [280-моддалари](https://nrm.uz/contentf?doc=9126_fuqarolik_kodeksi_(20-22_boblar_234-312_moddalar)&products=1_vse_zakonodatelstvo_uzbekistana#%D0%A1280)).

Амалдаги қонунлар гаров нарсаси ҳисобланган мол-мулкни гаровга олувчининг эгалигига бериш мумкинлигини назарда тутмайди. Бундай эгаликка олиб беришни назарда тутган ҳар қандай келишув ўз-ўзидан ҳақиқий ҳисобланмайди, гаров билан таъминланган мажбуриятдан воз кечиш ҳақи ёки мажбуриятни янгилаш муносабати билан бекор бўлиши бундан мустаснодир (ФК [342](https://nrm.uz/contentf?doc=9127_fuqarolik_kodeksi_(23-28_boblar_313-385_moddalar)&products=1_vse_zakonodatelstvo_uzbekistana#%D0%A1342), [347-моддалари](https://nrm.uz/contentf?doc=9127_fuqarolik_kodeksi_(23-28_boblar_313-385_moddalar)&products=1_vse_zakonodatelstvo_uzbekistana#%D0%A1347)).

ФКнинг [279-моддасига](https://nrm.uz/contentf?doc=9126_fuqarolik_kodeksi_(20-22_boblar_234-312_moddalar)&products=1_vse_zakonodatelstvo_uzbekistana#%D0%A1279) кўра гаровга олувчи (кредитор) гаров билан таъминланган мажбуриятини қарздор бажармаган тақдирда ундирувни гаровга қўйилган мол-мулкка қаратишга ҳақли. Гаровга қўйилган мол-мулкни сотиш имконияти бўлмаган тақдирдагина гаровга олувчи (кредитор) бу мол-мулкни ФКнинг [281-моддасида](https://nrm.uz/contentf?doc=9126_fuqarolik_kodeksi_(20-22_boblar_234-312_moddalar)&products=1_vse_zakonodatelstvo_uzbekistana#%D0%A1281) белгиланган тартибда ўз эгалигига олиши мумкин.

19-бандида эса, гаровга олувчининг талаблари гаровга қўйилган кўчмас мол-мулк қийматидан суднинг қарорига мувофиқ ундиришга қаратилади ва у нотариуснинг ижро этиш тўғрисидаги фармойиши (устхати)га асосан амалга оширилиши мумкин эмаслиги назарда тутилган. (ФК 280-моддаси [1-қисми](https://nrm.uz/contentf?doc=9126_fuqarolik_kodeksi_(20-22_boblar_234-312_moddalar)&products=1_vse_zakonodatelstvo_uzbekistana#%D0%A1280)).

Судлар гаров тўғрисидаги шартномада гаровга олувчининг гаровга қўйилган кўчмас мол-мулк қийматидан судга даъво қўзғатмасдан ундириш ҳуқуқи тўғрисидаги шартларининг кўрсатилиши ҳақиқий эмас деб топилиши лозимлигини инобатга олиши таъкидланган.

20-бандига мувофиқ, Судларнинг эътибори шунга қаратилсинки, мажбуриятнинг тарафи ҳаракатларига боғлиқ бўлган ҳолатлар (масалан, қарздорда зарур бўлган пул маблағларининг йўқлиги, унинг вакилларининг ғайриқонуний ҳаракатлари) бартараф қилиб бўлмайдиган куч деб тан олиниши мумкин эмаслиги баён қилинган.

Ўзбекистон Республиаси Олий суди пленумининг 22.12.2006 йилдаги 17-сонли “Суд амалиётида битимларни тартибга солувчи қонунчилик нормаларини татбиқ қилишда вужудга келадиган айрим масалалр тўғрисда”ги Қарори ҳам айнан битимлар юзасидан келиб чиқадиган низоларни тартига солиш учун қўлланилиб, қуйидаги айрим бандларида мажбуриятлар бажарилишидаги аҳамитяга эга жиҳатларига тўхталган.

Судларнинг эътибори шунга қаратилсинки, битимнинг бир қисми ҳақиқий саналмаслиги унинг бошқа қисмларининг ҳақиқий саналмаслигига сабаб бўлмаслиги қонунда алоҳида кўрсатилиши мумкин. Бунга ФК мажбуриятнинг бажарилишини таъминлаш тўғрисидаги (гаров, кафиллик, кафолат каби) келишувнинг ҳақиқий эмаслиги мажбуриятнинг (асосий мажбурият) ҳақиқий эмаслигига олиб келмаслиги тўғрисидаги қоидаларини мисол қилиб келтириш мумкин.

17. Олди-сотди шартномаси унинг иштирокчилари учун ўзаро ҳуқуқ ва мажбуриятларни вужудга келтириши боис мазкур шартноманинг ҳақиқийлигини қонунда белгиланган асослар бўйича фақатгина шартнома иштирокчилари ҳамда шартнома объектининг мулкдорлари низолашишга ҳақлидирлар. Шартноманинг ҳақиқийлиги манфаатдор шахс томонидан олди-сотди шартномасида келишилган сумманинг у томонидан тўланганлиги асоси бўйича низолашилаётганда, бу ҳолат олди-сотди шартномасини ҳақиқий эмас деб топиш учун асос бўла олмайди.

Ўзбекистон Республикаси Оий суди Пленуми ваОлий хўжалик суди пленумининг 22.12.2006 йилдаги 13/150-сонли “Кредит шартномларидан келиб чиқадиган мажбуриятлар бажарилишини таъминлаш тўғрисдаги фуқаролик қонун ҳужжатларини қўллашнинг айрим масалалари ҳақида”ги қарорида ҳам фуқаролик ишларини кўришда шатномавий муносабатлардан келиб чиқадиган мажбурият бўйича низоларини судлар томонидан кўришда суд амалиётни бир хиллаштириш юзасидан раҳбарий кўрсатма сифатида қўлланиб келинмоқда.

Мазкур Пленум қарорининг 1-банида асосан судлар тоомнидан кредит шартномасига оид ишларни кўришда мажбуриятлар ижросини таъминлаш усули ҳисобланган кафиллик, гаров шартномалари ва кафолатдаги тарафлар ҳамда учинчи шахслар ўртасидаги ҳуқуқий муносабатлар Ўзбекистон Республикаси Фуқаролик [кодекси](https://nrm.uz/contentf?doc=9122_fuqarolik_kodeksi_mundarija&products=1_vse_zakonodatelstvo_uzbekistana) , "[Гаров тўғрисида](https://nrm.uz/contentf?doc=7064_o%E2%80%98zbekiston_respublikasining_09_12_1992_y_736-xii-son_garov_to%E2%80%98g%E2%80%98risidagi_qonuni_(yangi_tahriri)&products=1_vse_zakonodatelstvo_uzbekistana)"ги, "[Гаров реестри тўғрисида](https://nrm.uz/contentf?doc=308529_o%E2%80%98zbekiston_respublikasining_23_10_2013_y_o%E2%80%98rq-356-son_garov_reestri_to%E2%80%98g%E2%80%98risidagi_qonuni_(qonunchilik_palatasi_tomonidan_19_07_2013_y_qabul_qilingan_senat_tomonidan_22_08_2013_y_maqullangan)&products=1_vse_zakonodatelstvo_uzbekistana)"ги, "[Ипотека тўғрисида](https://nrm.uz/contentf?doc=113128_o%E2%80%98zbekiston_respublikasining_04_10_2006_y_o%E2%80%98rq-58-son_ipoteka_to%E2%80%98g%E2%80%98risidagi_qonuni_(qonunchilik_palatasi_tomonidan_28_06_2006_y_qabul_qilingan_senat_tomonidan_25_08_2006_y_maqullangan)&products=1_vse_zakonodatelstvo_uzbekistana)"ги Ўзбекистон Республикасининг қонунлари, банклар ва банк фаолияти тўғрисидаги қонун ҳужжатлари, шунингдек Ўзбекистон Республикасининг бошқа қонун ҳужжатлари билан тартибга солинишига қаратилиши назарда тутилади.

Шунингдек, 3-бандининг 2-қисмига кўра, кредит ташкилотининг қарз олувчига кредит суммасини бериш (ҳисобвараққа ўтказиш) бўйича реал шартномавий мажбуриятлари шартнома тузилган пайтдан бошлаб, қарз олувчининг фоизларни тўлаш, кредитни қайтариш бўйича шартномавий мажбуриятлари эса, агар тарафлар келишувида бошқача тартиб белгиланган бўлмаса, кредит суммаси реал олинган пайтдан бошлаб вужудга келади деб белгилаб ўтилган.

4-бандида эса шартнома шартлари тарафлар томонидан жиддий равишда бузилганда ёки вазият жиддий равишда ўзгарганда бир тарафнинг талаби билан суд томонидан ўзгартирилиши ёки бекор қилиниши, лозим даражада бажарилмаганида бекор қилиниши мумкинлиги аксинча юқори фоиз ставкаларини белгилаш, кредитни қайтариш ёки фоиз тўлашни кечиктирганлик учун жарима қўллаш, кредит валютаси курсининг ўзгариши кредит шартномасининг тарафлардан бирининг талаби билан суд тартибида ўзгартирилиши ёки бекор қилинишига олиб келадиган вазиятнинг жиддий ўзгариши деб ҳисобланиши мумкин эмаслигига судлар эътибор қаратиши лозимлиги кўрсатилган.

Мазкур қарорнинг 5-банди 2-қисмида кредитдан фойдаланганлик учун фоизлар, кредит ташкилоти томонидан қарз олувчи (қарздор) банкнинг пул маблағларидан амалда фойдаланган бутун даври учун, ҳатто актив (кредит/қарз) ўстирмаслик мақомига ўтказилган тақдирда ҳам, пул мажбуриятларини кечиктириш даврини қўшган ҳолда ҳисобланиши мумкинлиги таъкидланган.

8-банидаг кўра, кредит суммалари ва фоизларни қайтариш тўғрисидаги даъво қаноатлантирилганда бир вақтнинг ўзида кредит шартномасида назарда тутилган ва Ўзбекистон Республикасининг амалдаги қонун ҳужжатларига зид бўлмаган неустойка ҳам ундирилиши мумкин, агар уни ундириш талаб қилинган бўлса.

9-банди 3-қисмига асосан, муқаддам кечиктирилган мажбуриятларни ўз вақтида бажармаганлик учун (мажбуриятларнинг бажарилиши узайтирилган қисми ижроси кечиктирилганлиги учун) жавобгарлик чоралари судлар томонидан кредит шартномасида белгиланган шартлар бўйича қўлланилади. Агар кредит шартномасида мажбуриятларни ўз вақтида бажармаганлик учун жавобгарлик чоралари кўрсатилмаган бўлса, кредит ташкилотлари ФКнинг 736-моддаси [биринчи қисмига](https://nrm.uz/contentf?doc=9131_fuqarolik_kodeksi_(38-44_boblar_703-789_moddalar)&products=1_vse_zakonodatelstvo_uzbekistana#736%D0%BC1%D0%BA) мувофиқ жавобгарлик чораларини қўллашни талаб қилишга ҳақлидир.

10-банди 2-қисмига кўра, судлар зарарни қоплашда мажбуриятларни бажариш имконсизлиги ёки бажармаслик оқибатида етказилган зарарлар миқдорининг ошишида кредитор ёки қарз олувчининг айби бор-йўқлигини, улар томонидан мажбуриятлар бажарилмаслигидан келиб чиққан зарарни камайтириш чоралари кўрилган-кўрилмаганлигини текширишлари лозим.

14-бандида таъкидланганидек, судлар гаровга қўйилган мол-мулк ҳисобидан кредитни қайтариш ва фоизларни тўлаш тўғрисидаги даъволарни кўришда кредит ташкилоти ва гаровга қўювчи ўртасида мустақил гаров шартномаси шаклига эга ёки кредит шартномасига таркибий қисм бўлиб кириши мумкин бўлган ёзма гаров шартномаси мавжудлигини аниқлашлари керак. Охирги ҳолатда кредит шартномасининг таркибидаги гаров мажбурияти ФКнинг [271-моддаси](https://nrm.uz/contentf?doc=9126_fuqarolik_kodeksi_(20-22_boblar_234-312_moddalar)&products=1_vse_zakonodatelstvo_uzbekistana#%D0%A1271) ва "Гаров тўғрисида"ги Ўзбекистон Республикаси Қонунининг [10-моддасида](https://nrm.uz/contentf?doc=7064_o%E2%80%98zbekiston_respublikasining_09_12_1992_y_736-xii-son_garov_to%E2%80%98g%E2%80%98risidagi_qonuni_(yangi_tahriri)&products=1_vse_zakonodatelstvo_uzbekistana#%D1%81%D1%8210) белгиланган гаровнинг зарур ҳуқуқий шартларини ўз ичига олиши лозим.

19-бандига мувофиқ, гаров мажбуриятлари билан боғлиқ низоларни ҳал этишда судлар гаров бўйича муносабатлар гаров тўғрисидаги шартнома тузилган пайтдан, шартнома рўйхатдан ўтказилиши шарт бўлган ҳолларда эса - у рўйхатдан ўтказилган пайтдан бошлаб вужудга келишини ҳисобга олишлари керак.

21-бадида кўрсатиб ўтилганидек, агар гаровга олувчи билан келишувда ўзгача тартиб белгиланган бўлмаса, гаровга қўювчининг ҳуқуқий вориси гаровга қўювчининг мажбуриятларини олади. Гаровга қўювчининг мулклари бир неча шахсга ўтганда ҳуқуқий ворисларнинг ҳар бири гаровга қўйилган мол-мулкнинг унга ўтган миқдорига мутаносиб равишда гаров мажбурияти бўйича жавоб беради.

28. Кафиллик - учинчи шахснинг бошқа шахс кредитори олдидаги мазкур шахснинг кредит шартномасидан келиб чиқадиган мажбуриятлари бўйича тўла ёки қисман жавобгар бўлиш мажбуриятидир.

30-бандининг 4-қисмига асосан, кредитор томонидан даъво бир вақтнинг ўзида кафил ва қарздорга нисбатан қарздор томонидан асосий мажбурият бажарилмаганлиги муносабати билан тақдим этилиб, солидар жавобгарлик тўғрисидаги қоидаларни қўллаш лозим бўлган ҳолларда, бундай жавобгарлик фақат кафил ёки фақат қарздорга юклатилиши мумкин эмас. Кафил ва қарздор кредитор олдида солидар жавоб беришлари керак.

34-бандига кўра, судларнинг эътибори қаратилсинки, кафил учун жавобгарликнинг ошишига ёки бошқа ноқулай оқибатларга олиб келадиган тарзда асосий мажбурият кафилнинг розилигисиз ўзгартирилган бўлса, асосий мажбуриятга ўзгартириш киритилган пайтдан кафиллик бекор бўлади.

39-банида назарда тутилгагидек, мажбуриятнинг бажарилишини таъминлаш учун берилган кафолатда назарда тутилган мажбурият асосий мажбуриятдан мустақил ҳисобланади. Кафил принципалнинг жавобгарлигидан қатъи назар, бенефициар олдида жавобгар бўлади.

41-бандига мувофиқ, судлар кафилдан кредит суммаларини ундириш тўғрисидаги низоларни кўришда шундан келиб чиқишлари лозимки, кафолатда назарда тутилган кафилнинг бенефициар олдидаги пул мажбурияти кафолатда кўрсатилган сумма билан чекланади.

Судлар томонидан мажбурият ҳуқуқи бўйича кўриладиган ишларда даъвогар томонидан судга тақдим қилиши керак бўлган ҳужжатларга даъво ариза, тарафлар ўртасидла тузилган кредит шартномаси, кредит шартномасида кафиллик шартномаси аосида мажбурият бажарилиши назарда тутилган бўлса, кафиллик шартномаси, мажбурият бажарилиш гаров шартномаси билан таъминланган бўлса, гаров шартномаси нусхаси, қарздорга кредитор томондан юборилган талабнома нусхаси, қарздор томонидан кредитор судга мурожаат қилгунга қадар кредит қарздорликни тўлаган график нусхаси, давлат божи ва почта харажатини тўлаганлиги ҳақидаги квитанция, агар даъвогар манфаатдор шахс номида даъво талаби киритган бўлса, даъвогар ва манфаатдор шахс ўртасида тузилган келишув нусхаси ҳамда бошқа ҳужжатлар тақдим қилиниши мумкин.

**Хулоса.**

Суд неустойкани камайтиришга ҳақли. Бунда қарздор мажбуриятни қай даражада бажарганлиги, мажбуриятда иштирок этаётган тарафларнинг мулкий аҳволи, шунингдек кредиторнинг манфаатлари эътиборга олиниши керак.

Суд алоҳида ҳолларда қарздор ва кредиторнинг манфаатларини ҳисобга олиб, кредиторга тўланиши лозим бўлган неустойкани камайтириш ҳуқуқига эга.

Хусусан, даъвогар “ХХ” АТБ ХХХ филиали жавобгар ЯТТ “ХХХ” ва қўшимча жавобгар ХХларга нисбатан судга 2021 йил 9 сентябрда даъво ариза билан мурожаат қилиб, унда тарафлар ўртасида 2019 йил 6 декабрда тузилган 410-сонли кредит шартномасини бекор қилишни, жавобгардан банк фойдасига 62.413.552,20 сўм кредит қарзи, 26.878.114,72 сўм фоиз қарзи, 31.093.639,62 сўм пеня жами 120.385.306,54 сўм кредит қарздорлигини, 18.900 сўм тўланган почта харажатини ундириб беришни, ундирувни гаровга қўйилган қўшимча жавобгар ХХга тегишли бўлган Мирзаобод тумани, Навбаҳор маҳалласида жойлашган “Ишчилар ошхонаси” биносига қаратишни сўраган.

Фуқаролик ишлари бўйича туманлараро судининг  
2021 йил 7 октябрдаги ҳал қилув қарори билан даъво қаноатлантирилган.

Унга кўра, жавобгар ЯТТ “ХХХ”дан “ХХ” АТБ ХХХ филиали фойдасига 120.485.306,54 сўм кредит қарздорлик ва 18.900 сўм почта харажати, жами 120.502.456,54 сўм ундирилиши;

ундирув гаровга қўйилган қўшимча жавобгар ХХга тегишли бўлган Мирзаобод тумани, Навбаҳор МФЙ ҳудудида жойлашган (кадастр №12030702030111) ошхона биносига қаратилиши;

жавобгар ЯТТ “ХХХ”дан давлат фойдасига 270.000 сўм давлат божи ундирилиши белгиланган.

Аниқланишича, 2019 йил 6 декабрда “ХХ” АТБ ХХХ филиали ва жавобгар ЯТТ “ХХХ” ўртасида 410-сонли кредит шартномаси тузилган.

Шартнома шартларига кўра, банк томонидан ЯТТ “ХХХ”га 12 ой муддатга йиллик 27 фоиз устама тўлаш шарти билан айланма маблағларни тўлдириш учун 100.000.000 сўм кредит маблағи ажратилган.

Кредит шартномасининг 9.2 банди 2-қисмида қарз олувчи кредит тўловларини ўз вақтида тўламаган ҳамда улар бўйича муддати ўтган қарзлар юзага келган ҳолларда тўлов кечиктирилган ҳар бир кун учун банкка муддати ўтган кредит қарздорлигига нисбатан 0,4 фоиз, муддати ўтган фоиз тўловларига нисбатан 0,4 фоиз миқдорида пеня тўлаши, пеня қарз олувчи томонидан муддати ўтказиб юборилган суммадан тўлов амалга оширилиши керак бўлган кундан, қарз олувчи томонидан муддати ўтган мажбурият бажарилгунга қадар ҳисобланиши, ҳисобланган жами пеня миқдори бажарилмаган ёки лозим даражада бажарилмаган мажбуриятнинг 50 фоизидан ошиб кетмаслиги лозимлиги белгиланган.

Кредит шартномасининг 11.16-бандида форс-мажор ҳолатлари юзага келган вақтда тарафлар ушбу ҳолатлар бартараф этилгунга қадар шартнома бўйича ўзаро мажбуриятларни бажаришдан озод бўлиши қайд этилган.

Апелляция инстанцияси жавобгар ЯТТ “ХХХ”нинг мол-мулклари, жумладан фаолият кўрсатиб келаётган савдо дўкони Сардоба сув омбори тошқини оқибатида зарар кўрганлигини, бунинг оқибатида тадбиркорлик фаолиятини амалга ошира олмаганлигини, шунингдек маҳалла фуқаролар йиғинининг далолатномасида жавобгарлар ижтимоий ҳимояга муҳтож эканлиги қайд этилганлигини инобатга олиб, биринчи инстанция суди томонидан ундирилиши белгиланган 31.093.639,62 сўм пеня миқдорини 3.109.363 сўмга камайтириш ҳақида хулосага келган.

Фуқаролик кодексининг 298-моддаси, 3-қисмига кўра, шартномада кўрсатилган кафиллик муддати ўтганидан кейин кафиллик бекор бўлади.

Даъвогар Ўзбекистон Республикаси Бандлик ва меҳнат муносабатлари вазирлиги ҳузуридаги Ташқи меҳнат миграцияси агентлиги жавобгарлар А.Б ва В.Сга нисбатан судга даъво ариза билан мурожаат қилиб, унда жавобгарлардан солидар тартибда 28.653.147 сўм 60 тийин ва суд харажатларини ундиришни сўраган.

Фуқаролик ишлари бўйича туманлараро судининг 2020 йил  
5 июндаги ҳал қилув қарори билан даъво ариза қаноатлантириб, даъвогар фойдасига 28.653.147 сўм 60 тийин жарима жавобгарлар А,Б ва В.Слардан солидар тартибда, дастлаб тўланган 1.114.103 сўм  
76 тийин давлат божи ва 15.610 сўм почта харажати жавобгар А.Бнинг ҳисобидан ундирилиши белгиланган.

Кафиллик шартномасининг 2.3.-бандига кўра, агар кафил ўз мажбуриятларини ушбу кафиллик шартномасининг 2.2.-бандига мувофиқ шартнома муддати икки йилга узайтирилса, кафил буни тасдиқловчи ҳужжатлар билан Агентликка ташриф буюриши ва “Шартномани узайтирган” сифатида тегишли тартибда рўйхатдан ўтиши шарт. Кафил, фуқаронинг меҳнат шартномаси узайтирилганлиги ҳақида Агентликка келиб маълум қилмаган тақдирда унга Корея Республикасида белгиланган энг кам иш ҳақининг бир баравари миқдорида жарима қўлланилиши белгиланган.

Жавобгар А.Б 2013 йил 3 декабрь куни Корея Республикасига ишлаш учун кетиб, у ердан 2019 йилнинг 25 январь куни қайтган бўлган.

Шартнома 2013 йил 11 ноябрь куни уч йил муддатга тузилган ва даъвогар томонидан кафилга нисбатан 2017 йил 11 ноябрга қадар, яъни кафиллик билан таъминланган мажбуриятни бажариш муддати келган кундан бошлаб бир йил давомида даъво қўзғатилмаган.

Шу сабабли, вилоят суди фуқаролик ишлари бўйича судлов ҳайъатининг 2021 йил 4 мартдаги ажрими билан ҳал қилув қарори қисман бекор қилиниб, ҳал қилув қарорининг 1 ва 2-хатбошиси қуйидаги таҳрирда баён қилинган:

даъвогарнинг жавобгарлар А.Б ва В.Сга нисбатан хизмат кўрсатиш шартномаси бузилганлиги учун белгиланган жаримани ундириш ҳақидаги даъво аризаси қисман қаноатлантирилиши, даъвогарнинг фойдасига жавобгар А.Бдан 14.326.574сўм ундирилиши белгиланган.

Ҳал қилув қарори даъвогарнинг жавобгар В.Сга нисбатан жарима ва суд харажатларини ундириш ҳақидаги даъво талабини рад қилиш ҳақидаги банд билан тўлдирилган.

Ҳал қилув қарорининг қолган қисми ўзгаришсиз қолдирилган.

Мазкур ҳолатда биринчи инстанция суди жавобгар В.Снинг кафиллиги бекор бўлганлигига эътибор қаратмаган.

Шунингдек, “Судлар томонидан 2019-2020 йилларда кўрилган шартномавий-ҳуқуқий муносабатлардан келиб чиқадиган низолар билан боғлиқ фуқаролик ишлари бўйича суд амалиётини умумлаштириш натижалари тўғрисида”ги 2022 йилдаги 10-мартдаги РС-19-22-сонли Раёсат қарори қабул қилиниб, мазкур Раёсат қарорида ҳам судлар томонидан қуйидаги ҳолатларга:

-шартномаларга оид низолар бўйича шартнома шартларидан келиб чиқиб, тарафларнинг судгача низони ўзаро ҳал қилишга эришган   
ёки йўқлигига алоҳида эътибор берсинлар;

-шартнома билан боғлиқ ишларни кўришда барча манфаатдор шахсларни жавобгар ёки мустақил талаб билан арз қилувчи учинчи шахс сифатида жалб қилиш чораларни кўрсинлар;

шартнома билан боғлиқ ишларга оид низолар бўйича фуқаролик ишларини кўришда процессуал муддатларга риоя қилиш алоҳида таъкидлаб ўтилган.

Юқоридаги холатлардан келиб чиқиб, суд амалиётида мажбурият ҳуқуқига доир ишларни кўришда қуйидагича **таклифлар**ни бериш мақсадга мувофиқ. Жумладан:

1. Шартнома тузилаётганда тенглик принципига рио қилиш, яъни шартнома фақат кредитор манфаатидан келиб чиқиб эмас балки қарздор учун кредит тўловларни тўлашнинг қулай усулларини шартномага киритилган киритилмаганлиги ҳолатига судлар эътиборини қаратиш;
2. Томонлар ўртасида тузилган шартнома мазмун жиҳатдан тўғри тузилганми ва унинг предмети аниқ кўрсатилганлигига судлар аҳамиятини қаратилиши;
3. Банк ва қарздор ўртасида автокредит шартномаси тузилганида қарздорга автомашинани гаровга қўйиш мажбурияти юклатилади ва бунда гаровга қўйишда қарздорнинг турмуш ўртоғининг розилиги олиниши лозим бўлади, кредит тўловини тўлашда қарздор томонидан мажбурият лозим даражада бажарилмаганида ёки бажарилмаганида унинг турмуш ўртоғига ҳам мажбуриятларнинг бажарилиш юзасидан ҳарактини амалга ошириш усулини қўллаш;
4. Аксарият ҳолларда тузилган кредит шартномалар банк манфаатида тузилиб, қарздорга пеня, жарима ва фоиз тўлаш мажбурияти юкланада. Бу эса қарздорга кредит шартномаси бўйича асосий қарздорликдан ортиқча миқдорда қарздорликни вужудги келтимоқда. Шу боис банклар томонидан тузиладиган кредит шартномалари учун экспертиза ўтказилиб, пеня, жаима ва фоизларнинг миқдорига наиқлик киритиш амалиётини жорий қилиш.
5. Мазкур ьоифдадаги ишларни кўриш деярли жавобгарларнинг иштирокисиз кўриб чиқилаётганлигини инобатга олиб , судларда иш ҳажмини камайтириш ёки судга қадар қарздор тоомнидан тан олинган қарздорликларни (низосиз)ундириш юзасидан суд буйруғи тартибида судлар томонидан кўрилиши ёки бошқа тарзда кўрилиши юзасидан таклифлар киртиш.

**Мажбурият ҳуқуқи бўйича казуслар**

**1.Казус.**

Даъвогар А ва жавобгар Бга нисбатан судга ишларни қабул қилиб олиш ва ҳақ тўлаш тўғрисида даъво ариза билан мурожаат қилиб, унда улар ўртасида уйни таъмирлаш юзасидан шартнома тузилганлигини ва нотариал идора томонидан расмийлаштирилганлигини, шартномага кўра, ушбу таъмирлаш жараёнлари 01.02.2022 йилдан 01.05.2022 йилга қадар амалга оширилиши назарда тутилганлигини, лекин даъвогар А таъмирлаш ишларини шартномада белгиланган муддатдан 1 ой олдин тамомлаганлигини, жавобгар эса буюртмани қабул қилмасдан тўловларни тўлашдан бош тортаёганлигини баён қилган.

Савол: Даъво қандай ҳал қилинади.

Жавоб: ФКнинг 243-моддасига асосан Агар қонунчилик ёки шартномада назарда тутилган бўлса ёхуд мажбуриятнинг моҳиятидан ёинки иш муомаласи одатларидан ёки одатда қўйиладиган бошқа талаблардан англашилса, қарздор мажбуриятни муддатидан илгари бажаришга ҳақли, кредитор эса –– ижрони муддатидан илгари қабул қилиши шарт.

Ушбу қонун талабига асосан, даъво суд томонидан қаноатлантирилди, жавобгарга эса буюртмани қабул қилиш мажбурияти юкланади ва даъвогар А фойдасига жавобгар Б дан хизмат кўрсатганлик учун ҳақ ундирилади.

**2.Казус**

Даъвогар К.Х ва Э.Длар жавобгар «Юксалиш» МЧЖ ва Ўзбекистон Республикаси Ташқи иқтисодий фаолият Миллий банки Чилонзор филиалига нисбатан гаров шартномасини бекор қилиш ҳақидаги даъво аризаси билан мурожаат қилиб, жавобгар «Юксалиш» МЧЖга ишониб, ўзлари яшаб турган Тошкент шахар, Юнусобод тумани, Юнусобод мавзеси, 17–уйни жамият олаётган кредит учун қўшимча гаров сифатида қўйилишига имзоланаётган хужжатларни ўрганмасдан розилик берилганлигини, бугунги кунда корхона рахбарининг берган маълумотига кўра ушбу корхонанинг қурилиш билан боғлиқ бўлган муаммолари, кредит тўловларини ўз вақтида тўлай олмаганлиги сабаб бўлгани ва оқибатда банк кредит тўловларини ундириш учун корхонани судга бергани ва тўловни ундиришни мулкка қаратиш ҳақидаги ҳал қилув қарори чиқарилгани маълум бўлганлигини, шундан сўнг банк ва корхона томонидан чалғитилиб, алданиб, боши берк кўчага кириб қолганини тушиниб, танг ахволга тушиб қолганини, ўша куни ахволи яхши эмаслигини, фақат бир ой муддатга деб берилган ваъдаларга ишониб, доимий рўйхатда турувчиларнинг розилиги олинмасдан расмийлаштирилган гаров шартномасини бекор қилишни сўради.

Савол: Даъво қандай ҳал қилинади.

Жавоб: ФКнинг 283 – моддаисга асосан, гаров қуйидаги ҳолларда бекор бўлади:1) гаров билан таъминланган мажбурият бекор бўлганида;2) ушбу Кодекс 274-моддасининг учинчи қисмида назарда тутилган асослар бўлганида гаровга қўювчининг талаби билан;3) гаровга қўйилган ашё нобуд бўлганида ёки гаровга қўйилган ҳуқуқ бекор бўлганида, башарти гаровга қўювчи ушбу Кодекс 276-моддасининг иккинчи қисмида назарда тутилган ҳуқуқдан фойдаланган бўлмаса; 4) гаровга қўйилган мол-мулк кимошди савдосида сотилган тақдирда, шунингдек уни сотиш мумкин бўлмаган тақдирда Ипотека бекор бўлгани ҳақида ипотека тўғpисидаги шартнома рўйхатга олинган реестрга белги қўйилиши керак.5) агар гаровга олувчи ушбу Кодекс 282-моддаси иккинчи қисмининг 4-бандида назарда тутилган ҳуқуқдан фойдаланмаган бўлса, бундан гаровга қўйилган мол-мулк реализация қилинмаганлиги ва талаблари гаров билан таъминланмаган кредиторларнинг ўз талабларини қаноатлантириш учун мазкур мол-мулкни қабул қилишни рад этганлиги ҳоллари мустасно.Гаров билан таъминланган мажбурият бажарилиши натижасида ёки гаровга қўювчининг талаби билан гаров бекор бўлганида (ушбу Кодекс 274-моддасининг учинчи қисми) ихтиёpида гаровга қўйилган мол-мулк бўлган гаровга олувчи уни дарҳол гаровга қўювчига қайтариб бериши шарт.

Мазкур қонун талабига асосан, даъвогарлар К.Х ва Э.Длар томонидан киритилган даъво аризасини рад қилади.

**ФОЙДАЛАНИЛГАН АДАБИЁТЛАР:**

1. Ўзбекистон Республикаси Фуқаролик кодекси;
2. Ўзбекситон Республикаси Фуқаролик процессуал кодекси;
3. Ўзбекистон Республикаси Олий судининг 22.12.2006 йилдаги “Суд амалиётида битимларни тартибга солувчи қонунчилик нормаларини тартибга солувчи қонунчилик нормаларини тадбиқ қилишда вужудга келадиган айрим масалалар тўғрисида”ги 17-сонли Пленум қарори;
4. Ўзбекистон Республикаси Олий суди пленумининг 24.09.1999 йилдаги 16-сонли “Фуқаролик кодексини татбиқ қилишда суд амалиётида вужудга келадиган айрим масалалар тўғрисда”ги Қарори;
5. Ўзбекистон Республикаси Олий суди пленуми ва Олий хўжалик суди пленумининг 22.12.2006 йилдаги “Кредит шартномаларидан келиб чиқадиган мажбуриятлар бажарилишини таъминлаш тўғрисидаги фуқаролик қонун ҳужжатларини қўллашнинг айрим масалалари ҳақидаги”ги 13/150-сонли Қарори;
6. И.Зокиров “Фуқаролик ҳуқуқи” 1-қисм;

1. *Фуқаролик Процессуал кодекси 1-қисм 1995 йил* [↑](#footnote-ref-1)
2. *Ўзбекистон Республикаси Олий хўжалик судининг 28.11.2014 йилдаги “Иқтисодий судлар томонидан битимларни ҳақиқий эмас деб топиш тўғрисидаги фуқаролик қонун ҳужжатлари нормаларини қўллашнинг айрим масалалари тўғрисида”ги 269-сонли Пленумининг қарори;* [↑](#footnote-ref-2)
3. *Ўзбекистон Республикасининг “Гаров тўғрисида”ги 1998 йил 1 май 614-I-сонли Қонуни* [↑](#footnote-ref-3)